LR Zemkopības ministrija

Valsts augu aizsardzības dienests



publiskais pārskats

2010

Rīga 2011Satura rādītājs

[*1.* Pamatinformācija 3](#_Toc313624434)

[1.1. Valsts augu aizsardzības dienesta politikas jomas un darbības virzieni 5](#_Toc313624435)

[2. Valsts augu aizsardzības dienesta finanšu resursi un darbības rezultāti 6](#_Toc313624436)

[2.1. Valsts budžeta finansējums un tā izlietojums 6](#_Toc313624437)

[2.2. Augu aizsardzība 8](#_Toc313624438)

[Augu aizsardzības līdzekļu reģistrācija, izplatīšana un lietošana 8](#_Toc313624439)

[Augu aizsardzības jomas uzraudzība un kontrole 9](#_Toc313624440)

[Kaitīgo organismu monitorings un prognozēšana 10](#_Toc313624441)

[2.3. Augu karantīna 17](#_Toc313624442)

[Aizsargājamās zonas statusa uzturēšana un saglabāšana bakteriālajai iedegai 17](#_Toc313624443)

[Pasākumi priežu koksnes nematodes ieviešanās novēršanai 19](#_Toc313624444)

[Aizsargājamās zonas statusa uzturēšanai un saglabāšanai veiktās pārbaudes 20](#_Toc313624445)

[Augu karantīnas un sevišķi bīstamo kaitīgo organismu uzraudzība 20](#_Toc313624446)

[*Latvijā neizplatīto augu karantīnas un sevišķi bīstamo kaitīgo organismu uzraudzība* 22](#_Toc313624447)

[*Pārbaudes stādāmajam un pavairojamam materiālam* 22](#_Toc313624448)

[Augu pases un etiķetes 23](#_Toc313624449)

[Latvāņu izplatības ierobežošanas programmas 2006.-2012.gadam ieviešana 24](#_Toc313624450)

[Importa kravu kontrole 24](#_Toc313624451)

[Eksporta kravu kontrole un fitosanitāro sertifikātu izsniegšana 26](#_Toc313624452)

[Laboratoriskā testēšana karantīnas organismu atklāšanai 27](#_Toc313624453)

[Normatīvo aktu ievērošanas uzraudzība augu karantīnas jomā 28](#_Toc313624454)

[2.4. Sēklu sertifikācija, sēklu aprites uzraudzība, selekcionāru tiesību un Latvijas augu šķirņu kataloga veidošana 28](#_Toc313624455)

[Sēklaudzētāju un sēklu tirgotāju reģistrs 28](#_Toc313624456)

[Sēklu partiju etiķetēšana 29](#_Toc313624457)

[Sēklu kontroles laboratorijās veiktās analīzes 29](#_Toc313624458)

[Sēklaudzēšanas sējumu lauku apskates 30](#_Toc313624459)

[Lauka pēcpārbaude 32](#_Toc313624460)

[Pakalpojumi bioloģiskajai lauksaimniecībai 33](#_Toc313624461)

[ĢMO saturošo kultūraugu uzraudzība 33](#_Toc313624462)

[Selekcionāra tiesību aizsardzība 34](#_Toc313624463)

[Latvijas augu šķirņu katalogs 35](#_Toc313624464)

[2.5. Mēslošanas līdzekļi 35](#_Toc313624465)

[Mēslošanas līdzekļu aprites uzraudzība 35](#_Toc313624466)

[Reģistrētie mēslošanas līdzekļi pa reģistrētāju grupām 36](#_Toc313624467)

[Mēslošanas līdzekļu aprites vietu uzraudzība 37](#_Toc313624468)

[Mēslošanas līdzekļu kvalitāte 2010.gadā 37](#_Toc313624469)

[Mēslošanas plānu pārbaude īpaši jutīgo teritoriju saimniecībās 39](#_Toc313624470)

[2.6. Augšņu agroķīmiskā izpēte 40](#_Toc313624471)

[2.7. Izmaiņas un uzlabojumi Valsts augu aizsardzības dienesta darbībā 43](#_Toc313624472)

[Augu aizsardzība 43](#_Toc313624473)

[Kaitīgo organismu monitorings un prognozēšana 43](#_Toc313624474)

[Augu karantīna 44](#_Toc313624475)

[Mēslošanas līdzekļi un mēslošanas plāni 47](#_Toc313624476)

[Augšņu agroķīmiskā izpēte 48](#_Toc313624477)

[Sēklu sertifikācija un šķirņu aprite 49](#_Toc313624478)

[4. Personāls 52](#_Toc313624479)

[5. Sabiedrības informēšana un sadarbība 55](#_Toc313624480)

[6. Plāni nākamajam gadam 60](#_Toc313624481)

# Pamatinformācija


Valsts augu aizsardzības dienests (turpmāk - VAAD) izveidots atbilstoši Saeimas 1998.gada 17.decembrī pieņemtajam Augu aizsardzības likumam un ir Zemkopības ministrijas padotībā esoša tiešā pārvaldes iestāde.

VAAD nodrošina valsts fitosanitāro drošību, veicot efektīvus uzraudzības pasākumus, lai valsti pasargātu no bīstamām augu slimībām un kaitēkļiem, un nodrošina augu un augu produktu eksportu. VAAD rada priekšnoteikumus, lai nesamazinātos augsnes auglība, lai lauksaimniekiem būtu pieejams vesels un kvalitatīvs pavairojamais un sēklas materiāls, līdzekļi, kas palīdz aizsargāt augus un iegūt augstākas ražas, un, lai tie neatstātu nelabvēlīgu ietekmi uz cilvēku veselību, dzīvniekiem un vidi.

VAAD veic valsts kontroli un uzraudzību augu aizsardzības līdzekļu, mēslošanas līdzekļu, augu un augu produktu, augu šķirņu, sēklu un stādāmo materiālu aprites jomā, kā arī sadarbojas ar starptautiskām organizācijām un nodrošina informācijas apmaiņu ar citām valstīm par augu aizsardzības, augu karantīnas, sēklu aprites un selekcionāra tiesību aizsardzības jautājumiem.

Dienesta struktūras shēma sniegta 1.attēlā, reģionālo nodaļu izvietojums – 2.attēlā.

Attēls nr. 1 Valsts augu aizsardzības dienesta organizatoriskā struktūra



Attēls nr. 2 Valsts augu aizsardzības dienesta reģionālā struktūra



O Rīgas reģionālā nodaļa

O Vidzemes reģionālā nodaļa

O Zemgales reģionālā nodaļa

O Kurzemes reģionālā nodaļa

O Latgales reģionālā nodaļa

## Valsts augu aizsardzības dienesta politikas jomas un darbības virzieni

Valsts augu aizsardzības dienesta darbu vada dienesta direktors, kurš darbojas saskaņā ar Ministru Kabineta 2004.gada 16. novembra noteikumiem Nr.944 “ Valsts augu aizsardzības dienesta nolikums”.

VAAD ievieš Zemkopības ministrijas izstrādāto politiku lauksaimniecības, mežsaimniecības un zivsaimniecības nozarē. VAAD mērķis ir sekmēt Latvijas dabas resursu ilgtspējīgu apsaimniekošanu, kas tiek īstenots ar budžeta programmu - Kultūraugu un lauksaimniecības dzīvnieku resursu saglabāšana, aizsardzība un aprites uzraudzība.

Valsts augu aizsardzības dienests normatīvajos aktos deleģētās funkcijas realizē budžeta programmā 27.00.00. „Augu veselība un augu aprites uzraudzība”.

**VAAD veic šādas funkcijas:**

**Augu aizsardzība**

1. ievieš normatīvos aktus, kas regulē augu aizsardzības jomu, izvērtē un reģistrē augu aizsardzības un mēslošanas līdzekļus;

1. organizē valsts uzraudzību un kontroli pār augu aizsardzības līdzekļu un mēslošanas līdzekļu apriti;
2. sniedz konsultācijas par augu aizsardzības un mēslošanas līdzekļu aprites jautājumiem;
3. organizē augu aizsardzības līdzekļu lietotāju un konsultantu apmācības;

**Augu karantīna**

1. ievieš normatīvos aktus, kas regulē augu karantīnas un pavairojamā materiāla atbilstības novērtēšanas jomu;

2. kārto fitosanitārajai kontrolei pakļauto augu un augu produktu apritē iesaistīto personu reģistru;

3. nosaka izņēmumus attiecībā uz tiem kaitīgajiem organismiem, kuri paredzēti zinātnes, pētniecības vai šķirņu selekcijas vajadzībām;

4. veic augu un augu produktu laboratorisko analīzi un nosaka augu karantīnas un citus bīstamus organismus, ieskaitot nematodes augsnes paraugos;

5. veic augu un augu produktu fumigācijas kontroli importa produkcijai;

6. veic kaitīgo organismu izplatīšanās riska analīzi;

**Mēslošanas līdzekļu uzraudzība**

1. nodrošina mēslošanas līdzekļu aprites uzraudzību un kontroles sistēmu.

**Sēklu kontrole**

1. nodrošina valsts uzraudzību un kontroli pār sēklu apriti regulējošo normatīvo aktu ievērošanu;

2. veic sēklu sertifikācijas procesa uzraudzību;

3. veic sēklu kvalitātes pārbaudi laboratorijā un pēcpārbaudes kontrollauciņos;

4. izsniedz sēklu kvalitāti apliecinošus dokumentus;

5. kārto Sēklaudzētāju un sēklu tirgotāju reģistru;

6. savas kompetences robežās pieņem lēmumus par jautājumiem, kas saistīti ar sēklas materiāla apriti regulējošo normatīvo aktu pārkāpumiem un vainīgo saukšanu pie administratīvās atbildības, kā arī izšķir strīdu gadījumus sēklu kvalitātes jautājumos, veicot kontrolanalīzes, salīdzinošās analīzes un ekspertīzes;

7. ievieš normatīvos aktus, kas regulē selekcionāra tiesību aizsardzību un Latvijas augu šķirņu kataloga veidošanu.

**Prognozes**

1. organizē sējumu un stādījumu fitosanitāro monitoringu un izstrādā lauksaimniecības augu kaitēkļu un slimību izplatības un attīstības prognozes.

Pamatojoties uz Ministru kabineta 2009.gada 25.augusta rīkojumu Nr.575 "Par valsts sabiedrības ar ierobežotu atbildību "Agroķīmisko pētījumu centrs" likvidāciju" Valsts augu aizsardzības dienests no 2010.gada 1.februāra pārņēma jaunas funkcijas:

* augsnes minerālā slāpekļa monitoringu īpaši jutīgajās teritorijās,
* augšņu agroķīmiskā izpēte un informācijas apkopošana par lauksaimniecībā izmantojamās zemes auglības līmeni.

## Valsts augu aizsardzības dienesta finanšu resursi un darbības rezultāti

## Valsts budžeta finansējums un tā izlietojums

2010.gadam Valsts augu aizsardzības dienestam budžeta programmas 27.00.00. realizācijai piešķirts budžets Ls 2 328 988 – resursi Ls 2 328 988 apjomā, izdevumi Ls 2 161 856 apjomā, paredzot izmantot pašu ieņēmumu no sniegtajiem maksas pakalpojumiem atlikumu uz gada sākumu Ls 85413 apjomā, tādējādi izdevumiem paredzot Ls 2 247 269.

2010.gadā saņēma valsts atbalstu no budžeta apakšprogrammas 21.01.00 „Valsts atbalsts lauksaimniecībai un lauku attīstībai (subsīdijas)” Ls 72135 apmērā, tai skaitā:

1. Ls 27000 apjomā kvalitatīvas sēklas sagatavošanai un izmantošanai;

2. Ls 45135 augsnes minerālā slāpekļa monitoringa īstenošanai.

|  |  |  |  |  |
| --- | --- | --- | --- | --- |
| **Valsts budžeta finansējums un tā izlietojums** (latos) | | | | |
| Nr.p.k. | Finansiālie rādītāji | Iepriekšējā gadā (faktiskā izpilde) | Pārskata gadā | |
| apstiprināts likumā | faktiskā izpilde |
| 1 | Finanšu resursi izdevumu segšanai (kopā) | 2515249 | 2401123 | 2218617 |
| 1.1. | dotācijas | 1999423 | 1640455 | 1640455 |
| 1.2. | maksas pakalpojumi un citi pašu ieņēmumi | 515826 | 760668 | 578162 |
| 2. | Izdevumi (kopā) | 2547356 | 2233991 | 2282683 |
| 2.1. | uzturēšanas izdevumi (kopā) | 2431246 | 2211406 | 2260098 |
| 2.1.1. | kārtējie izdevumi | 2431246 | 2211406 | 2260098 |
| 2.2. | izdevumi kapitālieguldījumiem | 116110 | 22585 | 22585 |

Programmas 27.0000 „Augu veselība un augu aprites uzraudzība” ietvaros un apakšprogrammas 21.01.”Valsts atbalsts lauksaimniecības un lauku attīstībai” 2010.gadā izlietoti līdzekļi Ls 2 282 683, kas ir 98,4 % no plānotā (1.tabula). 2010.gadā piešķirtā dotācija salīdzinot ar 2009.gadu mazāka par Ls 358 968 (jeb par  18 %). Salīdzinot ar 2009.gadu izdevumi samazinājušies par Ls 245 117 (jeb par 9,7 %).

2010.gadā pašu ieņēmumi salīdzinot ar 2009.gadu palielinājušies par Ls 62 336. Palielinājums skaidrojams ar jauno funkciju izpildi (augšņu izpēte), kā arī **ieņēmumi palielinājušies par fitosanitārajām pārbaudēm fitosanitārā sertifikāta saņemšanai.**

Jaunā funkcija - augšņu agroķīmiskā izpēte tika veikta, sedzot izdevumus no ieņēmumiem no sniegtajiem maksas pakalpojumiem. Dati augšņu agroķīmiskās izpētes monitoringam zemes auglības līmeņa un tā pārmaiņu noteikšanai tika iegūti no saimniecībām, kas sniedza pieprasījumu veikt augšņu agroķīmisko izpēti viņu saimniecībās.

Lai VAAD veiktu jaunās funkcijas, tika izdarīti grozījumi dienesta struktūrā, izveidojot Agroķīmijas departamentu ar Augšņu agroķīmiskās izpētes daļu, Agroķīmijas laboratoriju. VAAD kopumā noteikta 201 amata vieta.

VAAD nodrošināja uzraudzību un kontroli augu karantīnas jomā, lai sekmētu Latvijas produkcijas eksportu, reeksportu un tranzītu gan uz trešajām, gan Eiropas Savienības valstīm. Lai samazinātu izmaksas atalgojumam, bet nodrošinātu eksporta un reeksporta kravu plūsmu, tikai pēc komersantu iepriekšēja pieprasījuma kravu kontrole tiek nodrošināta ārpus dienesta noteiktā darba laika.

Dienests aktīvi piedalījās ES Padomes Roosendaal darba grupas sanāksmēs, lai nodrošinātu veiksmīgu augu un augu produktu eksportu uz Krievijas Federāciju.

Stājoties spēkā jaunajai direktīvai 2007/33/EK par kartupeļu cistu nematožu kontroli no 2010.gada 1.jūlija dienests veica atbilstošas kontroles.

2010.gadā dienests uzsāka sistēmas izstrādi, lai novērstu priežu koksnes nematodes ieviešanos Latvijā.

Saskaņā ar Ministru kabineta 2009.gada augusta rīkojumu Nr. 558 apstiprinātām „Integrētās augu aizsardzības pamatnostādnes 2009-2015.gadam”, 2010.gadā veikti pasākumi integrētās augu aizsardzības sistēmas izveidošanai.

2010.gadā tika uzsāktas kontroles savstarpējās atbilstības prasību vides jomā uzraudzībai mēslošanas plāniem un to dokumentācijai īpaši jutīgajās teritorijās.

Pārskata gadā turpinājās VAAD vienotās informāciju sistēmas Kultūraugu uzraudzības valsts informācijas sistēmas (KUVIS) izveide un ieviešana.

## Augu aizsardzība

### ****Augu aizsardzības līdzekļu reģistrācija, izplatīšana un lietošana****

2010.gadā Latvijā reģistrēto augu aizsardzības līdzekļu sarakstā tika iekļauti 20 augu aizsardzības līdzekļi, no tiem sešiem augu aizsardzības līdzekļiem piemērojot citas valsts reģistrācijas atzīšanas procedūru. 17 augu aizsardzības līdzekļi tika pārvērtēti atkārtoti, saskaņā ar to sastāvā esošo darbīgo vielu ieļaušanas direktīvās minētajiem nosacījumiem un termiņiem Eiropā atļauto darbīgo vielu sarakstā. Tika paplašināts viena augu aizsardzības līdzekļa lietojums.

Pārskata periodā ievērojami vairāk kā citus gadus no reģistra tika anulēti augu aizsardzības līdzekļi - 29, tai skaitā arī 12 Latvijā ražoti mikrobioloģiskie preparāti. Anulēšanas iemesls - Latvijā reģistrēto augu aizsardzības līdzekļu sastāvā esošie mikroorganismi nav iekļauti Eiropā atļauto darbīgo vielu sarakstā - Direktīvas 91/414/EEK I pielikumā. Neskatoties uz to, starp dienestu un šo līdzekļu reģistrācijas īpašnieku tika panākta vienošanās par abām pusēm pieņemamiem termiņiem valstī esošo krājumu izplatīšanai un izlietošanai.

Pārskata perioda beigās augu aizsardzības līdzekļu reģistrā bija 262 augu aizsardzības līdzekļi.

Attēls nr. 3 Augu aizsardzības līdzekļu reģistrā iekļautie augu aizsardzības līdzekļi 2010.gadā



**Izsniegtas atļaujas lietot nereģistrētus augu aizsardzības līdzekļus.** Tāpat kā iepriekšējos gados, arī pārskata periodā turpināta sadarbība ar Latvijas dārzeņu audzētājiem, kuri visvairāk savā darbībā izjūt augu aizsardzības līdzekļu trūkumu. Dārzeņu audzētāju organizācijām - „Baltijas Dārzeņi” un „Latvijas Dārznieks” - tika izsniegtas atļaujas trīs nereģistrētu augu aizsardzības līdzekļu izplatīšanai un lietošanai, kā arī atļaujas četru reģistrētu augu aizsardzības līdzekļu lietošanas jomas paplašinājumam šo organizāciju biedriem. Vairāku šādu atļauju izsniegšana tika atteikta, jo nebija iespējams gūt pierādījumus patērētajam un videi drošam augu aizsardzības līdzekļu lietojumam.

Pārskata periodā tika izsniegtas atļaujas nereģistrētu augu aizsardzības līdzekļu lietošanai pētījumos un eksperimentos (24 atļaujas par 102 augu aizsardzības līdzekļiem), kā arī atļaujas reģistrā esoša augu aizsardzības līdzekļa lietošanai pētījumos un eksperimentos nereģistrētam lietojumam (12 atļaujas 17 augu aizsardzības līdzekļiem) un reģistrācijas nosacījumiem neatbilstoša augu aizsardzības līdzekļa izplatīšanai un lietošanai (14 augu aizsardzības līdzekļiem).

|  |  |  |  |
| --- | --- | --- | --- |
| **Rezultatīvais rādītājs** | **Izpilde %** | **Izpilde** | **Rādītājs** |
| Apmācītas personas augu aizsardzībā | 104% | 1677 | Apliecības par augu aizsardzības zināšanu minimuma apguvi", kas dod tiesības pirkt, uzglabāt un lietot augu aizsardzības līdzekļus |
| Augu aizsardzības līdzekļu izplatīšanas prasību izpildes kontrole | 120% | 239 | Pārbaudes |
| Augu aizsardzības līdzekļu kvalitātes laboratoriskā testēšana | 120% | 14 | Paraugu laboratoriskā testēšana |
| Augu aizsardzības līdzekļu lietošanas prasību izpildes kontrole | 92% | 51 | Lietotāju pārbaudes |
| Augu aizsardzības līdzekļu lietojuma pārbaude, veicot augu un augu produktu laboratorisko testēšanu | 108% | 12 | Produktu paraugi |
| Integrētās audzēšanas prasību izpildes kontrole | 94% | 377 | Pārbaudes |

2010. gadā kopā bija 300 augu aizsardzības līdzekļu izplatīšanas vietas, kurām ir speciāla atļauja (licence), kas dod tiesības izplatīt augu aizsardzības līdzekļus, un kurās VAAD veic augu aizsardzības līdzekļu izplatīšanas prasību ievērošanas pārbaudes. Šis skaitlis pēdējo trīs gadu laikā nav mainījies.

### Augu aizsardzības jomas uzraudzība un kontrole

Valsts augu aizsardzības dienests veic uzraudzību augu aizsardzības līdzekļu izplatīšanas vietās un pie personām, kas kultūraugiem kaitīgo organismu ierobežošanai lieto augu aizsardzības līdzekļus. Sakarā ar ierobežotiem budžeta līdzekļiem, kopumā pārskata gadā ir samazināts augu aizsardzības līdzekļu uzraudzības jomas pārbaužu skaits.

**Augu aizsardzības līdzekļu izplatīšanas pārbaudes**

|  |  |  |
| --- | --- | --- |
| Nr.p. k. | Augu aizsardzības līdzekļu izplatīšanas noteikumu ievērošanas pārbaudes | **Skaits** |
| 1. | Augu aizsardzības līdzekļu izplatīšanas vietu atbilstības pārbaudes | 36 |
| 2. | Pārbaudes augu aizsardzības līdzekļu izplatīšanas vietās, kuras saņēmušas (speciālas atļaujas licences) | 160 |
| 3. | Augu aizsardzības līdzekļu marķējuma pārbaudes | 21 |
| 4. | Augu aizsardzības līdzekļu kvalitātes laboratoriska testēšana | 14 |
| 5. | Valsts augu aizsardzības dienesta piedalīšanās parauga ņemšanā augu aizsardzības līdzekļiem, kam beidzies derīguma termiņš | 66 |

Apmeklējot augu aizsardzības līdzekļu izplatīšanas vietas, dienesta inspektori ir secinājuši, ka tās izpilda augu aizsardzības jomu regulējošo normatīvo aktu prasības.

**Augu aizsardzības līdzekļu lietošanas pārbaudes**

|  |  |  |
| --- | --- | --- |
| Nr.p.k. | Augu aizsardzības līdzekļu lietošanas noteikumu ievērošanas pārbaudes | **Skaits** |
| 1. | Pārbaudes pie augu aizsardzības līdzekļu lietotājiem | 922 |
| 2. | Augu un augu produktu paraugu analīze augu aizsardzības līdzekļu lietošanas kontrolei | 26 |
| 3. | Pārbaudes pie personām, kas kultūraugus audzē integrēti | 377 |

Kopumā augu aizsardzības līdzekļu uzraudzības jomā ir ierosinātas 15 administratīvās pārkāpuma lietas, kurās uzliktais soda naudas apmērs ir 2175 Ls.

### Kaitīgo organismu monitorings un prognozēšana

Kultūraugu kaitīgo organismu monitoringa galvenie uzdevumi ir:

* 1. veikt kaitīgo organismu uzskaiti un diagnosticēšanu;
  2. prognozēt šo organismu izplatīšanās iespējas un tendences;
  3. informēt sabiedrību par kaitīgo organismu izplatību un to ierobežošanas iespējām.

VAAD mājas lapā publicēts uzlabots novērojumos iegūtās informācijas atspoguļošanas modulis „Kultūraugu novērojumi kaitīgo organismu konstatēšanai”. Ir papildināta un uzlabota kaitīgo organismu novērojumu un uzskaites metodika.

Veikti pavisam 4623 novērojumi 38 kultūraugu sējumos un stādījumos.

**Graudaugu sējumos konstatētie kaitīgie organismi**

|  |  |  |
| --- | --- | --- |
| **Kultūraugs** | **Konstatētās augu slimības** | **Konstatētie kaitēkļi** |
| Ziemas kvieši | Graudzāļu miltrasa  Kviešu lapu pelēkplankumainība  Kviešu lapu dzeltenplankumainība  Pelēkais sniega pelējums  Sārtais sniega pelējums  Vārpu plēkšņu plankumainība Brūnā rūsa  Baltvārpainība  Melnais sodrējums  Sakņu puves  Stiebru lūšana  Vārpu fuzarioze | Tripši  Laputis  Labību spradži  Labību lapgrauži  Melnās stiebrmušas  Mīkstblaktis |
| Vasaras kvieši | Graudzāļu miltrasa  Kviešu lapu dzeltenplankumainība  Kviešu lapu pelēkplankumainība  Vārpu plēkšņu plankumainība  Brūnā rūsa  Dzeltenā rūsa  Baltvārpainība  Melnais sodrējums  Sakņu puves  Stiebru lūšana  Vārpu fuzarioze | Tripši  Laputis  Labību spradži  Labību lapgrauži  Melnās stiebrmušas  Mīkstblaktis |
| Ziemas mieži | Graudzāļu miltrasa  Miežu lapu tīklplankumainība  Sakņu puves  Lapu brūnplankumainība  Sārtais sniega pelējums  Pelēkais sniega pelējums  Stiebrzāļu gredzenplankumainība  Miežu pundurrūsa  Stiebru lūšana  Vārpu plēkšņu plankumainība  Melnais sodrējums | Labību lapgrauži  Laputis  Melnās stiebrmušas  Mīkstblaktis  Pangodiņi  Spradži  Tripši |
| Vasaras mieži | Graudzāļu miltrasa  Miežu lapu tīklplankumainība  Stiebrzāļu gredzenplankumainība  Lapu brūnplankumainība  Miežu lapu brūnsvītrainība  Miežu pundurrūsa  Miežu putošā melnplauka  Stiebru lūšana  Sakņu puves  Vārpu plēkšņu plankumainība | Labību lapgrauži  Laputis  Melnās stiebrmušas  Mīkstblaktis  Spradži  Sprakšķi  Tripši |
| Rudzi | Stiebrzāļu gredzenplankumainība  Brūnā rūsa  Rudzu lapu pelēkplankumainība  Graudzāļu miltrasa  Dzeltenā rūsa  Graudzāļu stiebru rūsa  Pelēkais sniega pelējums  Sārtais sniega pelējums  Sakņu puves  Melnie graudi  Melnais sodrējums  Vārpu fuzarioze  Stiebru lūšana | Tripši  Labību lapgrauži  Laputis  Melnās stiebrmušas  Mīkstgliemeži  Spradži  Sprakšķi  Zāģlapsenes |
| Auzas | Auzu lapu brūnplankumainība  Auzu putošā melnplauka  Auzu vainagrūsa  Graudzāļu miltrasa  Sakņu puves | Laputis  Labību lapgrauži  Melnās stiebrmušas  Spradži |
| Tritikāle | Kviešu lapu pelēkplankumainība  Brūnā rūsa  Dzeltenā rūsa  Graudzāļu miltrasa  Baltvārpainība  Sārtais sniega pelējums  Kviešu lapu dzeltenplankumainība  Melnais sodrējums  Sakņu puves  Stiebrzāļu gredzenplankumainība  Stiebru lūšana  Vārpu fuzarioze  Vārpu plēkšņu plankumainība | Labību lapgrauži  Laputis  Melnās stiebrmušas  Spradži  Sprakšķi  Tripši |

**Eļļas un šķiedras augu sējumos konstatētie kaitīgie organismi**

|  |  |  |
| --- | --- | --- |
| **Kultūraugs** | **Konstatētās augu slimības** | **Konstatētie kaitēkļi** |
| Ziemas rapsis | Krustziežu sausplankumainība Baltā puve  Krustziežu miltrasa  Krustziežu (rapša) neīstā miltrasa  Krustziežu sausā puve  Pelēkā puve  Pelēkais sniega pelējums  Sakņu puves | Krustziežu spīdulis  Balteņi  Kāpostu cekulkode  Krustziežu alotājmuša  Krustziežu smecernieki  Krustziežu pāksteņu pangodiņš  Mīkstgliemeži  Spradži  Vīngliemeži |
| Vasaras rapsis | Krustziežu sausplankumainība  Krustziežu (rapša) neīstā miltrasa  Baltā puve  Pelēkā puve  Krustziežu sausā puve  Krustziežu miltrasa  Sakņu puves | Krustziežu spīdulis  Spradži  Balteņi  Kāpostu cekulkode  Krustziežu alotājmuša  Krustziežu smecernieki  Krustziežu pāksteņu pangodiņš  Mīkstgliemeži |
| Lini | Linu iedegas  Linu bakteriālā puve  Linu brūnēšana  Linu kalšana  Linu sīkplankumainība | Linu zilais spradzis |

**Kartupeļu stādījumos un uz bumbuļiem novērotie kaitīgie organismi**

|  |  |  |
| --- | --- | --- |
| **Kultūraugs** | **Konstatētās augu slimības** | **Konstatētie kaitēkļi** |
| Kartupeļi | Kartupeļu lakstu puve  Kartupeļu lapu sausplankumainība  Kartupeļu melnais kraupis  Kartupeļu melnkāja  Parastais kraupis  Irdenais kraupis  Sudrabotais kraupis  Kartupeļu bumbuļu sausā puve  Kartupeļu bumbuļu fomozā puve  Rizoktonioze  Stublāju slapjā puve  Baltkāja | Kartupeļu lapgrauzis  Maijvaboles  Sprakšķi  Pūcītes  Laputis |

**Augļu dārzos, augļu noliktavās un ogulāju stādījumos konstatētie kaitīgie organismi 2010.gadā**

|  |  |  |
| --- | --- | --- |
| **Kultūraugs** | **Konstatētās augu slimības** | **Konstatētie kaitēkļi** |
| Ābeles | Ābeļu kraupis  Ābeļu lapu pelēkplankumainība  Ābeļu miltrasa  Augļu parastā puve  Augļu rūgtā puve  Lapu koku jeb parastais vēzis | Ābolu tinējs  Ābeļu ziedu smecernieks  Ābeļu lapu blusiņa  Ābeļu lapu tinējs  Ābeļu pumpuru tinējs  Ābeļu tīklkode  Bruņutis  Lapu koku tinējsmecernieks  Ābolu zāģlapsene  Laputis  Mazais salnas sprīžmetis  Pīlādžu tīklkode  Sūreņu zāģlapsene  Ābeļu sarkanpangu laputs |
| Bumbieres | Augļu parastā puve  Bumbieru kraupis  Bumbieru – kadiķu rūsa  Bumbieru lapu brūnplankumainība  Bumbieru lapu pelēkplankumainība  Lapu koku jeb parastais vēzis | Ābeļu ziedu smecernieks  Bumbieru lapu blusiņa  Lapu koku tinējsmecernieks  Laputis  Bumbieru pangērce |
| Ķirši | Kauleņkoku sausplankumainība Augļu parastā puve  Ķiršu lapbire  Kauleņkoku pelēkā puve | Ķiršu- madaru laputs  Ķiršu muša  Ķiršu pumpuru tīklkode  Ķiršu zāģlapsene |
| Plūmes | Kauleņkoku sausplankumainība  Ķiršu lapbire  Kauleņkoku pelēkā puve  Augļu parastā puve  Pelēkā puve | Plūmju augļu tinējs  Augļu koku tīklkode  Plūmju zāģlapsenes  Laputis |
| Avenes | Aveņu mizas plaisāšana  Pelēkā puve  Aveņu iedegas  Aveņu lapu baltplankumainība | Avenāju vabole  Aveņu ziedu smecernieks  Avenāju pumpuru kode  Laputis |
| Upenes | Ērkšķogu Amerikas miltrasa Ogulāju lapu sīkplankumainība  Ogulāju lapu iedegas  Ogu krūmu kausiņrūsa  Upeņu virālā pilnziedainība | Jāņogulāju pumpuru kode  Upeņu pumpuru ērce  Jāņogulāju stiklspārnis  Blaktis  Laputis  Upeņu zāģlapsene |
| Ērkšķogas | Ogulāju lapu sīkplankumainība |  |
| Jāņogas | Ogulāju lapu sīkplankumainība | Jāņogulāju pumpuru kode  Bruņutis  Jāņogulāju sarkanpangu laputs  Laputis  Jāņogulāju stiklspārnis  Ogulāju lapu tinējs |
| Zemenes | Zemeņu lapu brūnplankumainība  Pelēkā puve  Zemeņu lapu baltplankumainība | Aveņu ziedu smecernieks  Laputis  Parastā tīklērce  Maijvaboles  Putu cikāde  Zemenāju lapgrauzis  Zemeņu ērce |
| Amerikas lielogu dzērvenes | Lapu un dzinumu bojājumi  Vertikālo dzinumu atmiršana  Ogu dzeltenā puve | Dzērveņu ogu tinējs |
| Krūmmellenes | Krūmmelleņu ziedu un zaru atmiršana  Pelēkā puve  Lapu un dzinumu bojājumi | Rožu lapu tinējs  Vīngliemeži |

**Dārzeņu sējumos, stādījumos un noliktavās novērotie kaitīgie organismi**

|  |  |  |
| --- | --- | --- |
| **Kultūraugs** | **Konstatētās augu slimības** | **Konstatētie kaitēkļi** |
| Galviņkāposti | Krustziežu sausplankumainība  Krustziežu neīstā miltrasa  Dārzeņu slapjā puve  Pelēkā puve  Kāpostu dēstu melnkāja  Baltā puve  Krustziežu tumšā bakteriālā puve  Krustziežu sakņu augoņi | Balteņi  Krustziežu alotājmuša  Kāpostu agrā muša  Kāpostu cekulkode  Kāpostu pūcīte  Laputis  Mīkstgliemeži  Vīngliemeži  Spradži |
| Ziedkāposti | Pelēkā puve  Krustziežu sausplankumainība  Krustziežu neīstā miltrasa  Dārzeņu slapjā puve | Balteņi  Krustziežu alotājmuša  Kāpostu cekulkode  Kāpostu pūcīte  Rāceņu lapgrauzis  Spradži |
| Burkāni | Burkānu lapu brūnplankumainība  Burkānu lapu sausplankumainība  Čemurziežu melnā puve  Baltā puve  Seleriju sausā puve | Burkānu lapu blusiņa  Burkānu muša |
| Sīpoli | Sīpolu neīstā miltrasa  Sīpolu baltā puve  Pelēkā puve  Sīpolu kakla puves  Sīpolu rūsa | Sīpolu muša  Sīpolu lapu alotājmuša  Sīpolu lakstu puskode  Sīpolu smecernieks  Maijvaboles |
| Zirņi | Zirņu iedegas | Tumšais zirņu tinējs  Tauriņziežu smecernieki |
| Lauka pupas | Pupiņu rūsa  Pupu brūnplankumainība  Pupu koncentriskā plankumainība | Tauriņziežu smecernieki  Pupu laputs |
| Galda bietes | Biešu lapu sarmplankumainība  Biešu serdes un sausā puve  Biešu lapu sīkplankumainība  Biešu lapu brūnēšana  Biešu miltrasa  Biešu joslainā plankumainība | Biešu muša  Spradži |
| Sakņu selerijas | Seleriju lapu gaišplankumainība |  |
| Puravi | Puravu sakņu pamatnes puve | Tripši |
| Lauka gurķi | Gurķu kraupis  Tomātu lapu sausplankumainība  Dīgstu puve  Ķirbjaugu iedegas  Gurķu bakteriālā plankumainība  Gurķu neīstā miltrasa | Alotājmušas  Parastā tīklērce |
| Galda kāļi | Krustziežu sausplankumainība  Krustziežu neīstā miltrasa  Dārzeņu slapjā puve | Spradži  Balteņi  Mīkstgliemeži |

**Griķu, kukurūzas un kaņepju sējumos novērotie kaitīgie organismi 2010.gadā**

|  |  |  |
| --- | --- | --- |
| **Kultūraugs** | **Konstatētās augu slimības** | **Konstatētie kaitēkļi** |
| Griķi | Sūreņu lapu plankumainība  Sakņu kakla puves  Griķu neīstā miltrasa  Melnais sodrējums | Spradži  Alotājmušas |
| Kukurūza | Melnais sodrējums | Auzu melnā stiebrmuša |
| Kaņepes | Kaņepju lapu dzeltenplankumainība |  |

## Augu karantīna

2010.gada galvenās prioritātes augu karantīnas jomā bija:

1. aizsargājamās zonas statusa uzturēšana un saglabāšana bakteriālajai iedegai;

2. pasākumi priežu koksnes nematodes ieviešanās novēršanai.

### Aizsargājamās zonas statusa uzturēšana un saglabāšana bakteriālajai iedegai

Bakteriālo iedegu Latvijā pirmo reizi konstatēja 2007.gadā. Lai ierobežotu šo baktēriju ierosināto slimību, VAAD piemēroja stingrus fitosanitāros pasākumus. Pateicoties ātrajai rīcībai slimības konstatēšanas gadā, intensīvām pārbaudēm un stingrajiem piemērotajiem fitosanitārajiem pasākumiem nākamajos gados, tagad konstatēto jauno perēkļu skaits ir krietni samazinājies. Pieņemtie fitosanitārie lēmumi bija efektīvi un bakteriālo iedegu izplatība Latvijas teritorijā tika ierobežota.

2010.gadā pārbaudes veiktas visā Latvijas teritorijā. Kopā 800 pārbaudēs apsekotas 637 dažādas saimniekaugu augšanas un audzēšanas vietas – komercdārzi, ražojošie dārzi, piemājas dārzi, apstādījumi, parki, kā arī savvaļā augošie saimniekaugi. Pārbaužu laikā noņemti 104 paraugi ar vizuālām bakteriālo iedegu pazīmēm.

Attēls nr. 4 Veiktie apsekojumi piemājas dārzos, apstādījumos utt.



80 / 168,99 \_ pārbaudītās vietas, skaits / pārbaudītā platība, ha

3 noņemto paraugu skaits

Pārbaudes veiktas arī stādaudzētavās, kuras audzē stādīšanai paredzētos bakteriālo iedegu saimniekaugus, katru stādaudzētavu pārbaudot vismaz divas reizes – vienu reizi veģetācijas periodā, otru – pirms stādu izplatīšanas. Kopā veiktas 145 pārbaudes 109 stādaudzētavās un noņemti 388 paraugi infekcijas latentās formas noteikšanai.

Attēls nr. 5 Veiktie apsekojumi un pārbaudes stādaudzētavās



9 / 4,47 \_ pārbaudītās vietas, skaits / pārbaudītā platība, ha

27 noņemto paraugu skaits

**Veiktās pārbaudes bakteriālo iedegu *Erwinia amylovora* atklāšanai 2010. gadā**

|  |  |  |  |  |
| --- | --- | --- | --- | --- |
| **Pārbaudes vieta** | **Pārbaudīto vietu skaits** | **Pārbaužu skaits** | **Pārbaudītā platība, ha** | **Noņemto paraugu skaits** |
| Stādaudzētavas | 109 | 145 | 51,62 | 388 |
| Komercdārzi, ražojošie dārzi, apstādījumi, piemājas dārzi u.c. saimniekaugu augšanas vietas | 637 | 800 | 1490,69 | 104 |
| **Kopā** | **746** | **945** | **1542,31** | **492** |

2010. gadā bakteriālās iedegas Latvijā konstatētas tikai Zemgales reģionā 3 vietās - Auces, Tērvetes un Bauskas novados. Divos gadījumos slimība konstatēta 2009. gada perēkļos, bet viens gadījums konstatēts 2009. gada perēkļa buferzonā, kas uzskatāms kā jauns perēklis.

Bakteriālo iedegu perēkļos tika noteikti stingri fitosanitāri pasākumi – inficēto augu, augu ar bakteriālo iedegu simptomiem un saimniekaugu, saskaņā ar noteikto shēmu, iznīcināšana. Kopā iznīcināti 42 saimniekaugi – 40 bumbieres un 2 vilkābeles.

**Pārbaudītie bakteriālo iedegu *Erwinia amylovora* saimniekaugu stādījumi, kuros noņemti paraugi**

|  |  |  |  |
| --- | --- | --- | --- |
| **Pārbaudītie saimniekaugi** | **Pārbaudītā platība, ha** | **Noņemtie un testētie paraugi** | **Pozitīvie paraugi** |
| Ābeles *Malus* Mill. | 1295,47 | 246 | 0 |
| Bumbieres *Pyrus* L | 285,82 | 129 | 2 |
| Cidonijas *Cydonia* Mill. | 0,4 | 2 | 0 |
| Krūmcidonijas *Chaenomeles* Lindl. | 9,35 | 20 | 0 |
| Klintenes *Cotoneaster* Medik. | 9,84 | 41 | 0 |
| Pīlādži *Sorbus* L. | 12,25 | 45 | 0 |
| Vilkābeles *Crataegus* L. | 21,48 | 56 | 1 |
| Korintes *Amelanchier* Med | 1,67 | 10 | 0 |
| **Kopā** | **1636,28** | **549** | **3** |

### Pasākumi priežu koksnes nematodes ieviešanās novēršanai

Lai novērstu priežu koksnes nematodes ieviešanos Latvijā, VAAD jau kopš 2001.gada regulāri veic skujkoku pārbaudes mežaudzēs, pārbauda vietējās izcelsmes zāģmateriālus, kā arī no trešajām valstīm ievesto koksni un koksnes iepakojamo materiālu (turpmāk - KIeM). Pēdējos gados uzmanība pievērsta arī no Portugāles ievestajam KIeM. Bez jau iepriekš minētajām pārbaudēm, 2010.gadā pārbaudes veiktas arī riska zonās – robežkontroles punktu tuvumā, teritorijās ap vietām, kur ieved Latvijas prasībām neatbilstošo koka iepakojamo materiālu iznīcināšanai, teritorijās ap lielām vairumtirdzniecības bāzēm, Rīgas lidostu, ostām, teritorijās ap zāģētavām, kur ieved pārstrāde koksni no Krievijas, t.i. vietās ar paaugstinātu risku ievest invadētu materiālam un tādējādi kur vispirms būtu iespējams konstatēt priežu koksnes nematodi (turpmāk – PKN). PKN konstatēšanai veiktas šādas pārbaudes:

1. no mežaudzēs augošiem kokiem noņemti 70 paraugi, no Latvijas izcelsmes zāģmateriāliem – 37 paraugi;
2. veiktas 33 pārbaudes un noņemti 13 paraugi riska zonās;
3. veicot meža kultūru stādaudzētavu pārbaudi fitosanitārā stāvokļa noteikšanai, tika veikta arī pavairojamā materiāla pārbaude uz PKN.

Kopā meža kultūru stādaudzētavās noņemti 10 paraugi PKN konstatēšanai. Ņemtajos paraugos PKN netika konstatēta.

Pārbaudīta arī no trešajām valstīm ievestā koksne un zāģmateriāli, kā arī koksnes iepakojamais materiāls. 2010. gadā veiktas pārbaudes arī Portugāles izcelsmes KIeM. Sešās pārbaudēs noņemti 9 paraugi PKN noteikšanai. Ņemtajos paraugos PKNnetika konstatēta.

**Veiktās pārbaudes priežu nematodes *Bursaphelenchus xylophilus* izplatības noteikšanai 2010.gadā**

|  |  |  |  |  |
| --- | --- | --- | --- | --- |
|  | **Mežaudzēs augoši koki** | **Zāģmateriāli** | **Portugāles izcelsmes KIeM** | **Riska zonas** |
| Pārbaudītā platība, ha | 1671,2 | - | - | 94,9 |
| Pārbaudīto vietu skaits | 51 | 36 | 4 | 32 |
| Pārbaudītais daudzums, m3 | - | 30262,16 | - | - |
| Noņemto paraugu skaits | 70 | 37 | 9 | 13 |
| Pārbaužu skaits | 67 | 39 | 6 | 33 |

### Aizsargājamās zonas statusa uzturēšanai un saglabāšanai veiktās pārbaudes

**Bālā kartupeļu cistu nematode *Globodera pallida.*** Latvijai ir piešķirts aizsargājamās zonas status bālajai kartupeļu cistu nematodei *Globodera pallida*, tādēļ katru gadu tiek veiktas pārbaudes šī augu karantīnas organisma atklāšanai. Bālās kartupeļu cistu nematodes klātbūtne Latvijā netika konstatēta.

**Zeltītā kartupeļu cistu nematode *Globodera rostochiensis*.** No pārbaudītās 81 saimniecības, zeltītā kartupeļu cistu nematode tika konstatēta 2 sēklas kartupeļu audzēšanas saimniecībās 4,15 ha platībā laukos, kuros 2011.gadā plānots audzēt sēklas kartupeļus un 2 stādāmā un pavairojamā materiāla audzēšanas saimniecībās 5,20 ha platībā. No jauna atklāto ar kartupeļu cistu nematodi invadēto saimniecību skaits turpina samazināties.

**Pārbaudes kartupeļu cistu nematožu *Globodera pallida* un *Globodera***

***rostochiensis* izplatības noteikšanai**

|  |  |  |  |  |
| --- | --- | --- | --- | --- |
|  | **Sēklas kartupeļi** | **Pārtikas kartupeļi** | **Stādāmais materiāls** | **Kopā** |
| **Pārbaudīto saimniecību skaits** | 34 | 14 | 33 | 81 |
| **Pārbaudītā platība, ha** | 708,86 | 200,83 | 38,73 | 948,42 |
| **Noņemto paraugu skaits** | 3812 | 54 | 176 | 4042 |
| **Invadēto saimniecību skaits** | 2 | 0 | 2 | 4 |
| **Invadētā platība, ha** | 4,15 | 0 | 5,20 | 9,35 |

### Augu karantīnas un sevišķi bīstamo kaitīgo organismu uzraudzība

**Plūmju virālās bakasPlum pox virus*.*** 2010.gadā pārbaudes veiktas ražojošajos dārzos un stādaudzētavās, kur tiek audzēti Slimība netika konstatēta.

**Noliktavu kaitēkļi.** Lai nodrošinātu, ka produkcijas uzglabāšanas laikā nenotiek inficēšanās vai invadēšanās ar kaitīgajiem organismiem, veiktas pārbaudes noliktavās, kurās tika uzglabāta eksportam un reeksportam paredzētie augu produkti. 2010.gadā veiktas 41 noliktavu pārbaude 14,5ha kopplatībā un noņemti 13 paraugi laboratoriskai analizēšanai.

**Kartupeļu vēzis *Synchytrium endobioticum.*** Kartupeļu vēža ierosinātājs augsnē var saglabāties pat 20 un vairāk gadus. Latvijā šī sēne pirmo reizi konstatēta 1948.gadā. Pašlaik mūsu valsts teritorijā ir septiņi kartupeļu vēža perēkļi 1,93 ha platībā. Tajos katru gadu tiek veiktas pārbaudes, lai pārliecinātos, vai tiek ievēroti fitosanitārie pasākumi – netiek audzēti kartupeļi un stādīšanai paredzētais materiāls. Šogad neviens jauns perēklis nav konstatēts.

**Kartupeļu gaišā gredzenpuve.** Pārskata gadā no 119 pārbaudītajām kartupeļu audzēšanas saimniecībām kartupeļu gaišā gredzenpuve tika konstatēta 16 saimniecībās (15 % no pārbaudītajām). Arī turpmāk ik gadu tiks veiktas pārbaudes gan kartupeļu sēklaudzēšanas, gan pārtikas kartupeļu audzēšanas saimniecībās. Noņemot kartupeļu paraugus no 2010.gada kartupeļu ražas dienests pārbaudīja 306 kartupeļu audzēšanas saimniecības, tai skaitā 30 kartupeļu sēklaudzēšanas saimniecības, 240 pārtikas un pārstrādes kartupeļu audzēšanas saimniecības un 36 nereģistrētās kartupeļu audzēšanas saimniecības. Veicot monitoringu kopā noņemti 1129 kartupeļu paraugi. Kartupeļu gaišā gredzenpuve pirmo reizi konstatēta 24 saimniecībās.

Lai pārbaudītu, kā saimniecības, kurās iepriekšējos gados ir konstatēta kartupeļu gaišā gredzenpuve, ievēro noteiktos fitosanitāros pasākumus, dienests veica:

- 88 pārbaudes dezinfekcijas pasākumu izpildei;

- 335 pārbaudes veģetācijas periodā, lai pārbaudītu, vai stādīšanai ir izmantots sertificēts sēklas materiāls un vai inficētajos laukos iznīcināti pārziemojušie kartupeļi;

- 118 pārbaudes pēc ražas novākšanas, kurās noņēma 211 kartupeļu bumbuļu paraugus laboratoriskai testēšanai.

**Pārbaudes kartupeļu gaišās gredzenpuves *Clavibacter michiganensis* subsp*. sepedonicus* izplatības noteikšanai**

|  |  |  |  |  |  |
| --- | --- | --- | --- | --- | --- |
|  | **2006.gada kartupeļu raža** | **2007.gada kartupeļu raža** | **2008.gada kartupeļu raža** | **2009.gada kartupeļu raža** | **2010.gada kartupeļu raža** |
| Pārbaudīto saimniecību skaits | 246 | 561 | 411 | 373 | 306 |
| Pārbaudītās kartupeļu audzēšanas platības, ha | 1798,6 | 3741,5 | 2247,3 | 1489,4 | 1412,0 |
| Noņemto paraugu skaits, gab. | 912 | 1584 | 1157 | 908 | 1129 |
| Inficēto saimniecību skaits (konstatēts pirmo reizi) | 36 | 86 | 57 | 25 | 24 |
| Inficētās platības, ha | 128,5 | 285,9 | 106,7 | 55,5 | 99,6 |
| Platības, kur auguši iespējami inficētie kartupeļi, ha | 145,13 | 302,7 | 65,73 | 3,37 | 38,8 |

**Kartupeļu tumšā gredzenpuve *Ralstonia solanacearum.*** Kartupeļu tumšā gredzenpuve, ko ierosina baktērija *Ralstonia solanacearum*, Latvijā nav konstatēta.

**Kartupeļu bumbuļu nematode *Ditylenchus destructor*.** Kartupeļu bumbuļu nematodes atklāšanai tiek pārbaudīti visi kartupeļu bumbuļu paraugi, kas ņemti kartupeļu gaišās un tumšās gredzenpuves noteikšanai. 2010.gada kartupeļu ražā *Ditylenchus destructor* tika konstatēta 39 saimniecībās.

### *Latvijā neizplatīto augu karantīnas un sevišķi bīstamo kaitīgo organismu uzraudzība*

VAAD, pamatojoties uz Eiropas Savienības lēmumiem, katru gadu veic pārbaudes Eiropas Savienībā aktuāliem augu karantīnas vai citiem sevišķi bīstamiem kaitīgiem organismiem, kuri rada nopietnus ekonomiskos zaudējumus, lai savlaicīgi atklātu tos, noteiktu to izplatību Latvijā un novērstu tālāku to izplatīšanos un ieviešanos. Pārbaudes veiktas šādiem organismiem: Pepino mozaīkas vīruss, *Phytophthora ramorum,* Kukurūzas vabole *Diabrotica virgifera,* Citrusu ūsainis *Anoplophora chinensis* un Āzijas ūsainis *Anoplophora glabripennis,* Kartupeļu vārpstveida viroīds Potato spindele tuber viroid (PSTV).

### *Pārbaudes stādāmajam un pavairojamam materiālam*

Galvenā stādāmā un pavairojamā materiāla pārbaude ir veģetācijas periodā (vasarā), kad kaitēkļu un slimību pazīmes vislabāk pamanāmas. Šajā laikā tiek apskatīti gan stādi, gan mātesaugi, no kuriem tie iegūti, kā arī augi, no kuriem paredzēts iegūt izplatīšanai paredzētos potzarus, potcelmus un spraudeņus.

2010.gadā veiktas 926 stādāmā un pavairojamā materiāla pārbaudes 270 saimniecībās. Visvairāk pārbaudītas dekoratīvo koku un krūmu stādu audzētavas (210 pārbaudes 110 stādaudzētavās).

**Pavairojamā materiāla audzēšanas vietu pārbaudes**

|  |  |  |  |  |  |
| --- | --- | --- | --- | --- | --- |
| **Pārbaudīto augu grupa** | **Pārbaudīto audzēšanas vietu skaits** | **Pārbaužu skaits** | **Pārbau-dītā platība (ha)** | **Vidējais pārbaužu skaits vienā audzē­šanas vietā** | **Vidējā vienas audzē­šanas vietas pārbaudītā platība (ha)** |
| Dekoratīvie koki un krūmi | 110 | 210 | 48,71 | 1,91 | 0,44 |
| Plūmes, ķirši | 67 | 146 | 11,74 | 2,18 | 0,18 |
| Ābeles, bumbieres | 69 | 145 | 37,42 | 2,10 | 0,54 |
| Jāņogas, upenes, ērkšķogas | 55 | 99 | 5,05 | 1,80 | 0,09 |
| Avenes, kazenes | 50 | 74 | 22,95 | 1,48 | 0,46 |
| Dekoratīvie augi siltumnīcās | 54 | 56 | 4,57 | 1,04 | 0,08 |
| Zemenes | 36 | 52 | 13,06 | 1,44 | 0,36 |
| Meža stādāmais materiāls | 34 | 50 | 93,74 | 1,47 | 2,76 |
| Tomātu stādi | 29 | 31 | 5,78 | 1,07 | 0,20 |
| Vīnogulāji | 19 | 28 | 1,04 | 1,47 | 0,05 |
| Sīpolpuķes | 14 | 17 | 3,62 | 1,21 | 0,26 |
| Dzērvenes, zilenes | 8 | 10 | 27,11 | 1,25 | 3,39 |
| Krizantēmu stādi | 7 | 8 | 0,21 | 1,14 | 0,03 |

Kopumā 2010.gadā stādu audzēšanas vietas pārbaudītas 275 ha platībā. Vidējā pavairojamā materiāla audzēšanas platība ir maza, tikai divām augu grupām tā pārsniedz hektāru.

**Stādāmā un pavairojamā materiāla pārbaudes**

|  |  |  |
| --- | --- | --- |
| **Stādāmā un pavairojamā materiāla grupa** | **Pārbaudīto stādaudzētavu skaits** | **Pārbaužu skaits** |
| ābeles, bumbieres | 68 | 126 |
| plūmes | 54 | 59 |
| upenes, jāņogas | 46 | 74 |
| avenes, kazenes | 42 | 66 |
| zemenes | 44 | 61 |
| vīnogas | 18 | 28 |
| dekoratīvie koki un krūmi | 98 | 186 |
| sīpolpuķes | 24 | 27 |
| siltumnīcu dekoratīvie augi | 43 | 54 |
| krizantēmas | 3 | 5 |
| tomātu stādi | 28 | 28 |
| meža stādāmais materiāls – fitosanitārā pārbaude | 35 | 62 |
| priedes stādāmais materiāls | 16 | 29 |
| dzērvenes, mellenes | 12 | 14 |

### Augu pases un etiķetes

Augu pases un etiķetes ir dokumenti, ko pievieno pavairošanas materiālam to tirgojot, kā apliecinājumu, ka stādaudzētavā ir veiktas visas obligātās pārbaudes, nav konstatēti augu karantīnas organismi un gan audzēšanas vieta, gan materiāls atbilst normatīvajos aktos noteiktajiem kvalitātes kritērijiem.

VAAD 2010.gadā sagatavojis 37370 augu pases un etiķetes un izsniedzis 3 atļaujas tās izgatavot pašiem audzētājiem. Kā katru gadu, visvairāk augu pasu un etiķešu izsniegts augļu koku pavairošanas materiālam. Salīdzinot ar iepriekšējo gadu, samazinājies izsniegto augu pasu skaits, toties šīs pases izsniegtas lielākam materiāla apjomam.

*2010.*gadā netika izsniegta neviena augu pase augu produktiem, kas nozīmē, ka uzņēmumi, iepriekšējos gados nodarbojušies ar skujkoku mizas eksportu uz ES aizsargājamām zonām, to ir pārtraukuši. Tas skaidrojams ar to, ka no 2009.gada 1.marta Eiropas Savienībā ir aizliegta metilbromīda lietošana. Skujkoku mizas apstrāde (fumigācija) ar metilbromīdu bija pamatojums augu pases izsniegšanai uz aizsargājamajām zonām, jo tā nodrošināja, ka miza ir brīva no mizgraužiem.

### Latvāņu izplatības ierobežošanas programmas 2006.-2012.gadam ieviešana

Saskaņā ar 2006.gada 6.jūnija rīkojumu Nr. 426 apstiprināto „Latvāņu izplatības ierobežošanas programmu 2006.-2012.gadam” un Augu aizsardzības likumā, kā arī Ministru kabineta 2008.gada 14.jūlija noteikumos Nr.559 „Invazīvo augu sugas – Sosnovska latvāņa – izplatības ierobežošanas noteikumi” noteikto, VAAD veic invazīvās sugas Sosnovska latvāņa monitoringu, tā ierobežošanas uzraudzību un kontroli, lai noteiktu izplatības izmaiņas un, vai tiek veikti ierobežošanas pasākumi un vai izplatība tiek samazināta. Balstoties uz datiem, kas iegūti precīzā izplatības noteikšanā, uzmērot dienestam zināmās invadētās teritorijas, dienests veicis precīzu izplatības noteikšanu.

Dati apskatāmi mājaslapas sadaļā pie - Informācijas sabiedrībai - Par Latviju bez latvāņiem <http://www.vaad.gov.lv/sakums/informacija-sabiedribai.aspx>. 2010.gadā dienests izstrādājis monitoringa plānu, ko īstenojot varētu noteikt izplatības izmaiņas un, vai tiek veikti ierobežošanas pasākumi un vai izplatība tiek samazināta. Lai to noteiktu, kā arī pārbaudītu, vai tiek veikta praktiska ierobežošana, dienestam trūkst līdzekļu pārbaužu vai monitoringa veikšanai, lai tādējādi gūtu informāciju un raksturotu situāciju.

2010.gadā uzmērītas teritorijas, par ko saņemta jauna informācija, kas būtiski kopējo uzmērīto 10230 ha invadēto teritoriju nemaina.

Izmantojot dienesta sniegtos datus, vairākas pašvaldības uzrauga ierobežošanas veikšanu.

### Importa kravu kontrole

No trešajā valstīm ievestās produkcijas pārbaudi robežkontroles punktos veic PVD Robežkontroles punkti. Ja ievešanas punktā nav iespējams veikt augu un augu produktu pārbaudi un kravām ir augsts fitosanitārais risks, importēto kravu kontroli veic dienests kravu saņemšanas vai glabāšanas vietās.

2010.gadā kravu saņemšanas vietās ir veiktas 435 pārbaudes, no tām 99% jeb 430 koksnes iepakojamā materiāla pārbaudes, 2 dekoratīvo augu stādāmā un pavairojamā materiāla pārbaudes, 2 dārzeņu pārbaudes un 1 graudaugu pārbaude. Salīdzinot ar 2009.gadu, pārbaužu skaits ir palielinājies par 37%,. Tas ir izskaidrojams ar to, ka 2010.gadā par 40% palielinājās fitosanitārām prasībām neatbilstoša koksnes iepakojamā materiāla izmantošana dažādu produkciju pārvadāšanai.

Veicot kravu kontroli no trešajām valstīm importētajām augu un augu produktu kravām, 2010.gadā tika konstatēti 879 pārkāpumi, lielākā daļa no tiem koksnes iepakojamā materiāla pārkāpumi.

**Konstatēto pārkāpumu skaits augu un augu produktu kravās**

|  |  |  |  |  |  |  |
| --- | --- | --- | --- | --- | --- | --- |
| **Eksportētājvalsts** |  | | | | | |
| **Koksnes iepakojamais materiāls** | **Pārtikas kartupeļi** | **Zāģmateriāli** | **Augļi** | **Dārzeņi** | **Kopā** |
| Krievijas Federācija | 760 | - | 2 | - | - | **762** |
| Baltkrievija | 45 | 1 | - | - | - | **46** |
| Amerikas Savienotās Valstis | 6 | - | - | - | - | **6** |
| Indija | 6 | - | - | - | - | **6** |
| Taivāna | 1 | - | - | - | - | **1** |
| Izraēla | 1 | - | - | - | 2 | **3** |
| Ukraina | 30 | - | - | - | - | **30** |
| Ēģipte | 3 | 1 | - | - | - | **4** |
| Turcija | 8 | - | - | - | - | **8** |
| Ķīna | 3 | - | - | - | - | **3** |
| Tanzānija | - | - | 1 | - | - | **1** |
| Singapūra | 1 | - | - | - | - | **1** |
| Uzbekistāna | 1 | - | - | - | - | **1** |
| Vjetnama | 1 | - | - | - | - | **1** |
| Norvēģija | 2 | - | - | - | - | **2** |
| Pakistāna | 2 | - | - | 1 | - | **2** |
| Meksika | 1 | - | - | - | - | **2** |
| **KOPĀ** | **871** | **2** | **3** | **1** | **2** | **879** |

Salīdzinot ar 2009.gadu pārkāpumu skaits ir palielinājies par 91%.

Attēls nr. 6 Konstatētie pārkāpumi trešo valstu izcelsmes kravās, kurās izmantots koksnes iepakojamais materiāls



Salīdzinot ar 2009.gadu, konstatēto pārkāpumu skaits no Krievijas Federācijas ievestajām kravām, ir palielinājās 2,5 reizes.

### Eksporta kravu kontrole un fitosanitāro sertifikātu izsniegšana

Lai pārbaudītu nosūtāmo kravu atbilstību importētājvalsts fitosanitārajām prasībām, veiktas 2941 pārbaudes un kopā izsniegti 29699 fitosanitārie sertifikāti, no tiem 28289 eksporta un 1410 reeksporta fitosanitārie sertifikāti. 8 gadījumos pieņemts lēmums neizsniegt fitosanitāro sertifikātu, jo konstatēta produkcijas neatbilstība importētājvalsts fitosanitārajām prasībām, no tiem 3 gadījumos fitosanitārais sertifikāts netika izsniegts kūdrai, pa vienam gadījumam grieztiem ziediem, kartupeļiem, telpaugiem un stādāmajam materiālam.

Salīdzinoši ar 2009.gadu, izsniegto fitosanitāro sertifikātu skaits ir palielinājies par 29%. Tas varētu būtu izskaidrojams ar to, ka strauji pieauga pārtikas kartupeļu, kā arī citu augu un augu produktu eksports uz Krievijas Federāciju. Ir veicināta sadarbība starp Latviju un Krieviju fitosanitārajā jomā, tādejādi sekmējot augu un augu produktu eksportu.

**Izsniegto fitosanitāro sertifikātu skaits no 2006.-2010.gadam**

|  |  |  |  |  |  |
| --- | --- | --- | --- | --- | --- |
|  | **2006.gads** | **2007.gads** | **2008.gads** | **2009.gads** | **2010.gads** |
| Izsniegto fitosanitāro sertifikātu skaits | 27432 | 24891 | 26467 | 22956 | 29699 |

Attēls nr. 7



Fitosanitārie sertifikāti izsniegti augu produkcijai, kas nosūtīta gandrīz uz 100 valstīm. 2010.gadā strauji pieaudzis arī eksportētais augu produkcijas apjoms, īpaši pārtikas kartupeļu (188 reizes). Taču samazinājies ir eksportētais stādāmā un pavairojamā materiāla apjoms – par 23% eksportētais daudzums gabalos un par 15 % eksportētais daudzums tonnās.

### Laboratoriskā testēšana karantīnas organismu atklāšanai

2010. gadā laboratorijā reģistrēti 7134 paraugi, tas ir par 4276 paraugiem mazāk nekā 2009.gadā. Tas galvenokārt saistīts ar augsnes parauga lieluma maiņu, ko nosaka Ministru kabineta 2010.gada 29.jūnija noteikumi Nr.576 „Kartupeļu cistu nematožu apkarošanas un izplatības ierobežošanas kārtība”.

93,1 % paraugu ir noņēmuši dienesta inspektori,.

PVD RD iesūtītie paraugi sastāda 76,3 % no importa paraugu skaita, jeb 1,2 % no kopējā laboratorijā testēto paraugu skaita.

**2010.gadā NFL testētie paraugi**

|  |  |
| --- | --- |
| Testētie paraugi | Testēto paraugu skaits |
| VAAD ņemtie paraugi |  |
| * vietējās izcelsmes paraugi | 6410 |
| * ES izcelsmes paraugi | 124 |
| * Importa paraugi | 114 |
| Trešo personu atnestie paraugi | 399 |
| PVD RD ņemtie paraugi | 87 |
| **Kopā** | **7134** |

**Veikta testēšana dienesta ņemtajiem paraugiem**

|  |  |
| --- | --- |
| **Laboratorijas**  **joma** | **Veikto testu/ paraugu skaits 2010** |
| Virusoloģija | 723 |
| Bakterioloģija | 2974 |
| Mikoloģija | 481 |
| Nematoloģija | 7205 |
| Entomoloģija | 270 |
| Herbaloģija | 64 |
| Molekulārbioloģija | 3302 |
| **Kopā** | **15019** |

2**010. gadā konstatētie karantīnas organismi**

|  |  |  |
| --- | --- | --- |
|  | | |
| Nr.p.k. | Organisma nosaukums | Paraugu skaits |
| 1. | *Globodera rostochiensis* | **69** |
| 2. | *Clavibacter michiganensis* subsp. *sepedonicus* | **34** |
| 3. | *Erwinia amylovora* | **3** |
| 4. | *Ditylenchus destructor* | **41** |
| 6. | Pepino Mosaic Virus | **4** |
| 8. | *Clavibacter michiganensis* ssp. *michiganensis* | **2** |
| 9. | *Phytophthora ramorum* | **2** |

### Normatīvo aktu ievērošanas uzraudzība augu karantīnas jomā

2010.gadā turpinātas pārbaudes tirdzniecības vietās (tirgos, gadatirgos un citās pastāvīgajās tirdzniecības vietās), lai kontrolētu kā tiek ievērotas normatīvajos aktos par augu karantīnu noteiktās prasības, uzmanību it sevišķi pievēršot augu pasu lietošanai pavairošanas materiālam un kartupeļu tirdzniecībai. Kopā 2010.gadā tirdzniecības vietās pārbaudītas 246 personas.

Ar 2009.gada 1.janvāri stājās spēkā Ministru kabineta 2007.gada 29.maija noteikumu Nr.365 „Kartupeļu gaišās gredzenpuves apkarošanas un izplatības ierobežošanas kārtība” 5.punkts, kas nosaka, ka persona, kura audzē kartupeļus, katru gadu atjauno sēklas kartupeļus ar sertificētiem sēklas kartupeļiem 25% apmērā no apstādāmās platības. Šīs prasības ievērošana tika kontrolēta, veicot uzraudzības pārbaudes kartupeļu audzēšanas saimniecībās. Kopā 2010.gadā pārbaudītas 273 saimniecības. Pārbaudēs konstatēts, ka 63 (23,07%) saimniecības ir ievērojušas prasību apstādīt 25% no audzējamās kartupeļu platības ar sertificētu sēklas materiālu, 39 saimniecības šo prasību ir ievērojušas daļēji (ar sertificētu sēklu apstādīti 24% vai mazāk audzējamās kartupeļu platības), bet 171 saimniecības šo prasību nav ievērojušas.

## Sēklu sertifikācija, sēklu aprites uzraudzība, selekcionāru tiesību un Latvijas augu šķirņu kataloga veidošana

### Sēklaudzētāju un sēklu tirgotāju reģistrs

2010. gada 31.decembrī Sēklaudzētāju un sēklu tirgotāju reģistrā (turpmāk – reģistrs) bija reģistrētas 433 personas. Salīdzinot ar iepriekšējo gadu, reģistrā reģistrēto personu skaita izmaiņas ir nelielas - samazinājums par 2%, līdz ar to reģistrā reģistrēto personu skaits pēc vairāku gadu strauja samazinājuma ir stabilizējies. 2010.gadā tika izsniegtas 22 Sēklaudzētāju un sēklu tirgotāju reģistrācijas apliecības, tai skaitā septiņām personām tika veiktas izmaiņas jau esošajos ierakstos. No reģistra izslēgtas 25 personas.

Sēklaudzētāju un sēklu tirgotāju reģistrā reģistrētās personas reģistrē uzņēmuma darbības veidu sēklaudzēšanas jomā t.i.: dažādu sugu (labības, lopbarības augu, eļļas augu un šķiedraugu, kartupeļu, biešu un dārzeņu) sēklaudzēšana; sēklu sagatavošana, sēklu saiņošana, sēklu tirgošana un sēklu ievešana ES koptirgū. Analizējot pieteiktos darbības veidus var secināt, ka visās sugu grupās pieteiktais un reģistrētais sēklu tirgotāju skaits ir lielāks par sēklu sagatavotāju, saiņotāju un sēklaudzētāju skaitu (skat. attēlu”Sēklaudzētāju un sēklu tirgotāju reģistrā reģistrēto personu skaits”). Šī sadalījuma izmaiņas pa gadiem ir ļoti nelielas.

Attēls nr. 8 Sēklaudzētāju un sēklu tirgotāju reģistrā reģistrēto personu skaits



### Sēklu partiju etiķetēšana

2010.gadā etiķetes izsniegtas 702 sēklu partijām. Kopā izsniegtas 34673 etiķetes, no tām 15856 ir kartupeļiem, 11702 - lopbarības augiem, labībām - 7115 gab.

Analizējot sertificēto sēklu etiķešu izlietojumu pa kultūraugu grupām, laika posmā no 2006.gada līdz 2009.gadam palielinās kartupeļiem un lopbarības augiem izsniegto etiķešu daudzums, bet 2010. gadā samazinās visām sugām. Labību sēklu partijām izsniegto etiķešu daudzums salīdzinājumā ar pagājušo gadu ir samazinājies par 75%. Saimniecības daudz vairāk izmanto big maisus.

2010. gadā pēc skaita visvairāk etiķetes izsniegtas kartupeļiem (45,7%), bet vismazāk labībām (20,6%).

### Sēklu kontroles laboratorijās veiktās analīzes

2010.gadā sēklu kvalitāti bija plānots pārbaudīt 4300 sēklu paraugiem, tai skaitā 1700 paraugiem NSKL. Pārbaudīti ir 5119 paraugi, no tiem NSKL pārbaudīti ir 2040 paraugi, kas par 19 %pārsniedz plānoto apjomu. Reģionos visvairāk pārbaudīti paraugi ir Saldus laboratorijā – 1221 paraugi jeb 24 % no kopējā paraugu skaita. Salīdzinot ar 2009.gadu paraugu skaits palielinājies par 116 paraugiem.

Pārskata gadā sēklu kontroles laboratorijās veiktas:

1536 - pilnās analīzes;

2502 - dīgtspējas analīzes;

349 - dzīvotspējas analīzes;

796 - pilnas tīrības analīzes;

529–analītiskās tīrības noteikšanas analīzes;

41 - citu augu sugu noteikšanas analīzes;

292 - 1000 sēklu masas analīzes;

700 - mitruma satura analīzes;

155 - kaitēkļu invāzijas analīzes;

9 - sēklu veselīguma analīzes.

Visvairāk pilnās sēklu analīzes veiktas NSKL un Saldus sēklu kontroles laboratorijā (attiecīgi 44 % un 24 % no visām pilnajām analīzēm). Salīdzinot sugu grupu struktūru pilnajām analīzēm, konstatēts, ka 64 % no visām analīzēm ir veikta labību un 34 % lopbarības augu sēklu paraugiem.

2010.gadā sēklu kontroles laboratorijās veiktas 2502 atsevišķās sēklu dīgtspējas analīzes. Visvairāk dīgtspējas analīzes veiktas lopbarības augiem 42 % no visām dīgtspējas analīzēm, labībām – 40%, dārzeņiem 10% un eļļas un šķiedraugiem 3% no visām dīgtspējas analīzēm.

Attēls nr. 9 Dīgtspējas analīžu sadalījums pa sugu grupām

Sēklu dzīvotspējas analīzes pārsvarā tiek veiktas labībām – ziemāju labībām 76 % no visām dzīvotspējas analīzēm, bet 7 % no šīm analīzēm ir veiktas nezāļu sēklām.

2010.gadā no laboratorijās iesniegto paraugu kopējā skaita (5119 paraugi) 52% ir pasūtītāju ienestie paraugi (2662 paraugi), kā arī 18 % ir ārvalstu klientu iesūtītie paraugi. No kopējā paraugu skaita visvairāk pasūtītāju ienestie paraugi ir vasarāju labībām – 43 %, ziemāju labībām – 31 % un lopbarības augiem – 14 %.

No ārvalstu klientu iesūtītajiem paraugiem 71% ir stiebrzāļu paraugi un attiecīgi 23 % dārzeņu un 5 % dekoratīvo augu paraugi.

### Sēklaudzēšanas sējumu lauku apskates

2010.gadā reģionālo nodaļu sēklu kontroles inspektori sēklaudzēšanas lauku apskates veikuši 6598,214 ha platībā - 133 sēklaudzētājiem. Jau otro gadu pēc kārtas samazinās kopējās sēklaudzēšanas platības, salīdzinot ar 2009.gadu, samazinājums ir par 22%, kas arī ir viszemākais rādītājs pēdējo 13 gadu laikā. Atbilstoši normatīvo aktu prasībām ir 99,7% no veikto lauku apskašu platībām.

Attēls nr. 10 Sēklaudzēšanas platības 1997-2010, ha



Salīdzinot lauku apskates protokolu skaitu un izvērtēto šķirņu skaitu 2010.gadā pa sugu grupām, redzams, ka gandrīz 43% no kopējā protokolu skaita ir izsniegti labībām, kurām seko kartupeļi un stiebrzāles - attiecīgi ar 25% un 23%.

**Populārākās šķirnes lauku apskatē**

|  |  |  |
| --- | --- | --- |
| **Suga** | **Šķirņu skaits** | **Populārākās šķirnes ( % no sugai kopā veiktajām LA)** |
| **Vasarāju labības** | | |
| vasaras mieži | 13 | ‘Annabell’ (23,1%), ‘Abava’ (18,5%); |
| vasaras kvieši | 9 | ´Vinjett’ (23,2% ), ‘Taifun’ (21,0%), ‘Zebra’ (18,4%); |
| auzas | 5 | ‘Laima’ (66,6%), ‘Vendela’ (16,4%); |
| griķi | 1 | ‘Aiva’ |
| **Ziemāju labības** | | |
| ziemas kvieši | 22 | ‘Skagen’ (15,8%), ‘SW Maxi’ (13,7%), |
| ziema tritikāle | 3 | ‘SW Falmoro’ (57,7%), ‘SW Valentino’ (41,5%), |
| rudzi | 3 | ‘Matador’ (51,2%); |
| ziemas mieži | 2 | ‘Mercedes’ (92,0%); |
| **Stiebrzāles** | | |
| timotiņš | 4 | ‘Jumis (Priekuļu 2)’ (84,4%); |
| pļavas auzene | 3 | ‘Arita’ (83,3%); |
| ganību airene | 2 | ‘Spīdola’ (82,2%); |
| pļavas skarene | 2 | ‘Gatve’ (97,4%); |
| sarkanā auzene | 1 | ‘Vaive (Priekuļu 45)’; |
| hibrīdā airene | 1 | ‘Saikava (Ape)’; |
| viengadīgā airene | 1 | ‘Druva (Uva)’; |
| kamolzāle | 1 | ‘Priekuļu 30’; |
| **Pākšaugi** | | |
| sējas zirņi | 4 | ‘Vitra’ (65,8%); |
| lauka pupas | 1 | ‘Fuego’; |
| **Tauriņzieži** | | |
| sarkanais āboliņš | 9 | ‘Raunis (Priekuļu 66)’ (28,6%), ‘Dižstende’ (24,8%); |
| bastarda āboliņš | 2 | ‘Menta’ (74,8%); |
| baltais āboliņš | 1 | ‘Daile (Priekuļu 61)’; |
| hibrīdā lucerna | 1 | ‘Skrīveru’; |
| **Kartupeļi** | 48 | ‘Saturna’ (13,6%),‘Vineta’ (7,4%) |

### Lauka pēcpārbaude

2010. gadā šķirnes identitātes un šķirnes tīrības izvērtēšana lauka pēcpārbaudē veikta 161 ziemāju labību sēklu partijai, 200 vasarāju labību sēklu partijām, 173 lopbarības augu sēklu partijām.

**Sugu sadalījums lauka pēcpārbaudē**

|  |  |  |  |  |
| --- | --- | --- | --- | --- |
| Nr.p.k. | Sugu grupa / suga | | Šķirņu skaits | Partiju skaits |
| 1. | ziemāju  labības | ziemas kvieši | 25 | 129 |
| 2. | rudzi | 3 | 11 |
| 3. | ziemas tritikāle | 3 | 13 |
| 4. | ziemas mieži | 4 | 8 |
| 5. | vasarāju  labības | vasaras mieži | 19 | 88 |
| 6. | vasaras kvieši | 12 | 72 |
| 7. | auzas | 8 | 40 |
| 8. | stiebrzāles | timotņš | 2 | 43 |
| 9. | sarkanās auzenes | 1 | 9 |
| 10. | ganību airenes | 2 | 9 |
| 11. | pļavas auzenes | 3 | 13 |
| 12. | viengadīgās airenes | 1 | 28 |
| 13. | hibrīdās airenes | 1 | 7 |
| 14. | kamolzāle | 1 | 1 |
| 15. | pļavas skarenes | 1 | 3 |
| 16. | tauriņ-zieži | sarkanais āboliņš | 7 | 33 |
| 17. | bastarda āboliņš | 3 | 7 |
| 18. | baltais āboliņš | 1 | 3 |
| 19. | pākš-  augi | sējas zirņi | 5 | 17 |
| KOPĀ: | | | 98 | 534 |

Rezultāti:

Labībām šķirnes identitāte neatbilda četrām sēklu partijām, šķirnes tīrības prasībām neatbilda 9 sēklu partijas, kas sastāda 3,6% no pārbaudītā labību sēklu partiju skaita, t.sk.

1. vasarāji 5 sēklu partijas jeb 2,5 % no labības vasarāju sēklu partiju skaita;
2. ziemāji 8 sēklu partijas jeb 5,0 % no labības ziemāju sēklu partiju skaita.

Lopbarības augiem šķirnes tīrības prasībām neatbilda 1 sējas zirņu sēklu partija, kas sastāda 0,6% no pārbaudītā lopbarības augu jeb 5,9% no sējas zirņu sēklu partiju skaita.

### Pakalpojumi bioloģiskajai lauksaimniecībai

Informāciju par pieejamo bioloģiskās lauksaimniecības sēklas, sēklas kartupeļu materiālu 2010.gadā Kultūraugu uzraudzības valsts informācijas sistēmas bioloģiskās lauksaimniecības šķirņu sēklu uzskaites datu bāzē (turpmāk – datu bāze) ir iekļāvuši seši sēklaudzētāji, piedāvājot 22 bioloģiskas izcelsmes sēklu partijas. Kopumā 2010.gadā datu bāzē piedāvāta gandrīz 34t ar bioloģiskajām ražošanas metodēm audzēta sēklas materiāla, kas ir par 35% mazāk nekā iepriekšējā gadā. Datu bāzē piedāvā tikai 5,4% no individuālajām atļaujām pieprasītā sēklu daudzuma.

Salīdzinājumā ar 2009.gadu, kad līdz gada vidum bija atļauts izmantot bioloģiskajā lauksaimniecībā visu sugu veģetatīvo pavairošanas materiālu un sēklas materiālu, kas nav iegūts ar bioloģiskās lauksaimniecības ražošanas metodi, jo **nebija spēkā esošu** normatīvo aktu, kas regulētu atļaujas izmantot bioloģiskajā lauksaimniecībā tādu sē*klas un veģetatīvo pavairošanas materiālu, kas nav iegūts ar bioloģiskās lauksaimniecības* ražošanas metodi izsniegšanas kārtību, un gada nogalē tika izsniegtas 10 individuālās atļaujas ziemāju labībām, 2010.gadā kopā izsniedza 269 individuālās atļaujas. Vairāk nekā puse jeb 53% no izsniegtajām atļaujām ir izsniegtas zālāju sēklu maisījumiem.

### ĢMO saturošo kultūraugu uzraudzība

2010.gadā turpinājās 2009.gadā uzsāktā ĢMO (Ģenētiski modificēto organismu) brīvo zonu kartes veidošana. ĢMO aprites likumā paredzēto iespēju ikvienai pašvaldībai noteikt savā teritorijā ĢMO audzēšanas aizliegumu 2010.gadā ir izmantojušas gandrīz 70% pašvaldību. VAAD mājas lapā pašvaldība tiek atzīmēta kā ĢMO brīva zona pēc pašvaldību saistošo noteikumu, ar kuriem tiek noteikts aizliegums novadā audzēt ģenētiski modificētos kultūraugus, spēkā stāšanās brīža. VAAD sadarbojas ar pašvaldībām, lai precizētu saistošo noteikumu spēkā stāšanās brīdi un aizlieguma termiņu, jo daudzās pašvaldībās starp saistošo noteikumu pieņemšanas brīdi un spēkā stāšanās brīdi paiet vairāki mēneši.

Attēls nr. 11 ĢMO brīvo zonu karte



### Selekcionāra tiesību aizsardzība


Pārskata periodā 22 šķirnēm piešķirtas selekcionāra tiesības un izsniegtas selekcionāra tiesību piešķiršanas apliecības. Visas šīs šķirnes selekcionētas Latvijā. Pieņemti, izvērtēti un reģistrēti 7 iesniegumi selekcionāra tiesību piešķiršanai, 30 iesniegumi šķirnes iekļaušanai katalogā un 14 iesniegumi šķirņu saimniecisko īpašību novērtēšanai.

Latvijā aizsargāto augu šķirņu reģistrā uz 2010.gada 31.decembri bija 279 šķirnes, tai skaitā laukaugu – 138, augļkoku un ogulāju- 45, dekoratīvo augu- 96.

Attēls nr.12 Latvijā aizsargāto augu šķirņu skaits

211 šķirnes jeb 75% no reģistrā iekļautajām šķirnēm ir selekcionētas Latvijā, 21- Vācijā, bet 14- Zviedrijā.

Attēls nr. 13 Latvijā aizsargāto augu šķirņu sadalījums pēc valstīm, kurās tās selekcionētas



Saskaņā ar līgumu ar Polijas Augu šķirņu salīdzināšanas centru par augu šķirņu AVS pārbaužu veikšanu, pēc mūsu pieteikuma 2010. gadā Polijā ir veiktas AVS pārbaudes 17 augu šķirnēm, no tām pārbaudes ir pabeigtas 8 augu šķirnēm.

2010.gadā noslēgti trīs vienošanās protokoli par AVS pārbaudi Latvijā un atšķirīguma, viendabīguma un stabilitātes (AVS) pārbaudes Latvijā tika veiktas 12 sugu (ābeles, ābeļu potcelmi, bumbieres, saldie ķirši, mājas plūmes, avenes, upenes, ērkšķogas, krūmcidonijas, vīnogas, rozes, rododendri) 51 šķirnei.

2010.gadā tika veikta AVS pārbaudes atskaišu izvērtēšana 47 šķirnēm un pieņemti lēmumi par atšķirīguma, viendabīguma un stabilitātes pārbaudes rezultātu atzīšanu 39 šķirnēm.

2010. gadā reģistrēti 204 licenču līgumi selekcionāra tiesību nodošanai.

### Latvijas augu šķirņu katalogs

Pārskata gadā sagatavoti 40 lēmumi augu šķirņu kataloga uzturēšanas jomā, iekļauts Latvijas augu šķirņu katalogā - 34 šķirnes. Uz gada beigām Latvijas augu šķirņu katalogā pavisam bija 294 šķirnes, tajā skaitā Latvijā selekcionētas 82 šķirnes.

Latvijas augu šķirņu katalogā visvairāk šķirņu ir no Vācijas – 124, Latvijas –82, Nīderlandes – 24, Zviedrijas – 24, Dānijas – 12 un Polijas – 9. Pavisam Latvijas augu šķirņu katalogā ir pārstāvētas 16 valstis.

## Mēslošanas līdzekļi

Pārskata periodā mēslošanas līdzekļu aprites uzraudzības jomā būtisks jauninājums bija grozījums *Mēslošanas līdzekļu aprites likumā*, kas nosaka papildus prasības amonija nitrātu saturošu mēslošanas līdzekļu ar amonija nitrāta slāpekļa saturu 20 % un vairāk tirdzniecībai. Departaments un reģionālo nodaļu inspektori veica informējošu un izskaidrojošu darbu par prasībām amonija nitrātu saturošu mēslošanas līdzekļu mēslošanas līdzekļu tirdzniecībai.

2010.gadā galvenā prioritāte bija sekmīga mēslošanas plānu uzraudzības nodrošināšana īpaši jutīgajās teritorijās.

Lauku atbalsta dienestā (LAD) laika posmā no 2010.gada 27.septembra līdz 1.oktobrim tika veikts Eiropas Komisijas audits par savstarpējās atbilstības prasību izpildes kontroli. Vienlaicīgi tika auditētas arī kompetentās kontroles institūcijas, tai skaitā, VAAD. Par VAAD darbu vides prasību izpildes uzraudzībā Eiropas Komisijas audita gala ziņojumā būtisku aizrādījumu nebija.

### Mēslošanas līdzekļu aprites uzraudzība

|  |  |  |  |
| --- | --- | --- | --- |
| **Politikas rezultatīvie rādītāji** | **Plāns,**  *%* | **Izpilde,**  *%* | |
| Apritē esošo mēslošanas līdzekļu atbilstība identifikācijas un tirdzniecības noteikumu prasībām *(% no pārbaudītā)* | 97 | **88** | |
| **Darbības rezultatīvie rādītāji** |  | | |
| Mēslošanas līdzekļu reģistrācija (*apliecību skaits*) | 30 | **67** | 223 |
| Atļaujas mēslošanas līdzekļu ievešanai un tirdzniecībai (*atļauju skaits*) | 30 | **13** | 43 |
| Mēslošanas līdzekļu aprites vietu kontrole (*pārbaužu skaits*)/ EK mēslošanas līdzekļu aprites vietu kontrole (*pārbaužu skaits*) | 150 | **153** | 102 |
| Mēslošanas līdzekļu kvalitātes laboratoriskā testēšana (*paraugu skaits*)/ EK mēslošanas līdzekļu kvalitātes laboratoriskā testēšana (*paraugu skaits*) | 80 | **81** | 101 |
| **VAAD plānotie rādītāji** |  | | |
| Slēdzieni par mēslošanas līdzekļu kvalitātes atbilstību | 80 | **92** | 115 |

Tāpat kā iepriekšējos gados tiek reģistrēts vairāk mēslošanas līdzekļu (turpmāk – ML) kā plānots: attiecīgi 2008.gadā reģistrēti 102 ML, 2009.gadā – 87, 2010.gadā – 67, tomēr kopumā to skaits ir lielāks nekā plānots. Tas skaidrojams ar to, ka apritē ir ne tikai tipiski minerālmēsli, kas tiek ražoti saskaņā ar Eiropas Kopienas regulas Nr.2003/2003 prasībām, bet patērētājiem tiek piedāvāts arvien plašāks organisko mēslošanas līdzekļu klāsts, kā arī specifiski mēslošanas līdzekļi, kas paredzēti mēslošanai caur lapām. Mēslošanas līdzekļu sortiments arvien paplašinās.

### Reģistrētie mēslošanas līdzekļi pa reģistrētāju grupām

|  |  |  |  |  |  |  |
| --- | --- | --- | --- | --- | --- | --- |
| **Reģistrētāju grupa** | **2008.gads** | | **2009.gads** | | **2010.gads** | |
| **skaits** | *%* | **skaits** | *%* | **skaits** | *%* |
| **Ražotie** | 11 | *11* | 13 | *15* | 13 | *19* |
| **Ievestie** | 85 | *83* | 65 | *75* | 45 | *67* |
| **Mehāniskie maisījumi** | 0 | *0* | 1 | *1* | 4 | *6* |
| **Iepakotie** | 6 | *6* | 8 | *9* | 5 | *8* |
| **Kopā** | 102 | *100* | 87 | *100* | 67 | *100* |

Kopumā vērojama tendence reģistrēto mēslošanas līdzekļu skaitam samazināties – no 102 ML 2008.gadā līdz 67 ML 2010.gadā. Pamatojums tam ir apritē esošo mēslošanas līdzekļu ar EK marķējumu īpatsvara palielināšanās, kā arī tas, ka populārākie Krievijā, Baltkrievijā u.c. trešajās valstīs ražotie un biežāk izmantotie mēslošanas līdzekļi jau ir reģistrēti. Analizējot pa grupām, redzams, ka reģistrēto ievesto mēslošanas līdzekļu skaitam ir tendence samazināties – 2008.gadā tie bija 83% no visiem reģistrētajiem ML, 2009.gadā – 75%, bet 2010.gadā – 67%, savukārt ražotāju un mehānisko maisījumu gatavotāju reģistrēto ML skaits gadu laikā palielinās gan skaitliski, gan procentuāli. Tas liecina, ka aktīvāki ir kļuvuši arī Latvijas ražotāji, kas patērētājiem piedāvā produkciju, kas ir konkurētspējīga ar ārvalstu produktiem.

Darbības rezultatīvā rādītāja **,,Atļaujas mēslošanas līdzekļu ievešanai un tirdzniecībai** *(atļauju skaits)”* plāns nav izpildīts: plānots – 30, izpilde – 13, kas ir 43 % no plānotā. Plāna neizpilde, tāpat kā iepriekšējā gadā, skaidrojama ar to, ka uzņēmumi, kas ilggadīgi darbojas mēslošanas līdzekļu jomā, ir informēti par reģistrācijas prasībām un savlaicīgi veic mēslošanas līdzekļu testēšanu akreditētā laboratorijā un tiem nav vajadzīga atļauja mēslošanas līdzekļa ievešanai testēšanai un reģistrācijai.

Darbības rezultatīvie rādītāji: **,,Mēslošanas līdzekļu aprites vietu kontrole”** (pārbaužu skaits) un **,,Mēslošanas līdzekļu kvalitātes laboratoriskā testēšana”** (mēslošanas līdzekļu paraugu skaits)ir izpildīti attiecīgi 102 % un 101 % apjomā.

Lai salīdzinātu ML kvalitātes izmaiņas reģistrēto un ar atļaujām ievesto ML grupā un ML ar EK marķējumu grupā pa gadiem, 2010.gadā ņemto paraugu proporcija tika veidota kā 2009.gadā - no kvalitātes atbilstības kontroles paraugiem 52 jeb 64 % tika ņemti reģistrētajiem ML un 29 jeb 36 % mēslošanas līdzekļiem ar EK marķējumu.

### Mēslošanas līdzekļu aprites vietu uzraudzība

2010.gadā tika veikta 153 ML aprites vietu pārbaude. Pamatā tās bija plānotās pārbaudes, t.i., saskaņā ar vadlīnijām reģionālo nodaļu teritorijā gada laikā ir jāpārbauda visas ML ražošanas un iepakošanas vietas (ražotāji un iepakotāji), ML vairumtirdzniecības vietas, vietas, kur iepriekšējos gados ir bijušas problēmas ar normatīvo aktu izpildi un tikai pēc tam, iespēju robežās, saskaņā ar gada plānu – jaunas, iepriekšējos gados nepārbaudītas mazumtirdzniecības vietas.

**Reģionālo nodaļu veiktās pārbaudes 2010.gadā**

|  |  |  |  |  |
| --- | --- | --- | --- | --- |
|  | **Pārbaudes** | | **Ierosinātās APK lietas** | |
| skaits | % | skaits | % |
| Rīga | 29 | 19 | 3 | 33,5 |
| Zemgale | 30 | 20 | 1 | 11 |
| Ziemeļkurzeme | 14 | 9 | 0 | 0 |
| Dienvidkurzeme | 19 | 12 | 1 | 11 |
| Vidzeme | 28 | 18 | 3 | 33,5 |
| Latgale | 33 | 22 | 1 | 11 |
| KOPĀ | 153 | 100 | 9 | 100 |

Kā redzams, lielākais pārbaužu skaits bija Latgales, Zemgales un Rīgas reģionālajās nodaļās, attiecīgi – 33 %, 30 % un 29 %, kas izskaidrojams ar to, ka Zemgalē izvietoti lieli lauksaimniecības uzņēmumi un notiek intensīva mēslošanas līdzekļu tirdzniecība, Latgales reģionālā nodaļa atrodas NVS valstu pierobežā, līdz ar to te jāpievērš lielāka uzmanība apritē esošo ML atbilstībai ES un Latvijas normatīvo aktu prasībām, Rīgas reģionālās nodaļas teritorijā ir visblīvākais mazumtirdzniecības tīkls.

Mēslošanas līdzekļu jomā 2010.gadā ierosinātas 9 administratīvo pārkāpumu lietas (turpmāk – APK), 2009.gadā – 13, kas salīdzinot ir 1,4 reizes mazāk. Lielāko pārkāpumu īpatsvaru veidoja nereģistrētu mēslošanas līdzekļu tirdzniecība.

### Mēslošanas līdzekļu kvalitāte 2010.gadā

|  |  |  |  |  |
| --- | --- | --- | --- | --- |
| **Mēslošanas līdzekļu grupa** | **2009.gads** | | **2010.gads** | |
| **skaits** | *%* | **skaits** | *%* |
| EK ML | 29 | *36* | 29 | *36* |
| t.sk., atbilst | 16 | *20* | 21 | *26* |
| t.sk., neatbilst | 13 | *16* | 8 | *10* |
| Reģistrētie ML | 51 | *64* | 52 | *64* |
| t.sk., atbilst | 47 | *59* | 50 | *62* |
| t.sk., neatbilst | 4 | *5* | 2 | *2* |
| KOPĀ | 80 | *100* | 81 | *100* |

Kvalitātes neatbilstība konstatēta 10 ML: 2 reģistrētiem un 8 ar EK marķējumu jeb 12 % no pārbaudītajiem ML. Salīdzinot ar 2009.gadu, kad kvalitātes prasībām neatbilda 21% pārbaudīto mēslošanas līdzekļu, kopumā situācija ar mēslošanas līdzekļu kvalitāti ir uzlabojusies.

Salīdzinot pa gadiem reģistrēto ML un ML ar EK marķējumu kvalitāti, joprojām neapmierina situācija ar EK ML kvalitāti, jo prasībām neatbilda 28 % no pārbaudītajiem EK ML (reģistrētajiem ML - tikai 4 % no pārbaudītā reģistrēto ML skaita).

Plānotais politikas rezultatīvais rādītājs **,,Apritē esošie mēslošanas līdzekļi atbilst kvalitātes prasībām”** 2010.gadā netika sasniegts - plānots, ka kvalitātes prasībām atbildīs 97 % no pārbaudītajiem mēslošanas līdzekļiem. Apritē esošo ML kvalitātes atbilstība iespējams ir augstāka nekā uzrāda pārbaudes rezultāti, jo paraugi, pirmkārt, tiek ņemti no mēslošanas līdzekļiem, kuru iepakojums rada šaubas par to atbilstību. Savukārt EK mēslošanas līdzekļiem bieži vien deklarēto rādītāju kvalitātes neatbilstība rodas neprecīzo tulkojumu rezultātā.

**Minerālmēslu veidi un to apjoms Latvijā 2010.gadā**

*saskaņā ar ražotāju un ievedēju sniegto informāciju*

|  |  |  |  |  |
| --- | --- | --- | --- | --- |
| **Minerālmēslu veids** | **Reģistrētie ML(t)** | **EK ML (t)** | **Ar atļauju ievestie ML (t)** | **Kopā (t)** |
| **Slāpekļa** | **109397** | **73165** |  | **182562** |
| t.sk. amonija nitrāts (AN) | 97327 | 40612 |  | 137939 |
| amonija sulfāts | 2050 | 23537 |  | 25587 |
| kalcija–amonija nitrāts (CAN) | 984 | 6632 |  | 7616 |
| urīnviela (karbamīds) | 8393 | 893 |  | 9286 |
| **Fosfora** | **-** | **14** |  | **14** |
| t.sk. superfosfāts |  | 14 |  | 14 |
| **Kālija** | **6567** | **5** |  | **6572** |
| t.sk. kālija hlorīds | 6567 | - |  | 6567 |
| kālija magnēzijs |  | 5 |  | 5 |
| **Kompleksie (cietie) minerālmēsli** | **68437** | **30045** | **17845** | **116327** |
| NPK | 57682 | 29955 | 65 | **87702** |
| t.sk. NPK 16-16-16 | 30292 | - |  | 30292 |
| *t.sk. Latvijā sagatavoti mehāniski maisījumi* | 6775 |  |  | *6775* |
| NP | 10755 | 24 | 17780 | **28559** |
| t.sk. NPK 33-3-0 |  |  | 16354 | 16354 |
| NK |  | 42 |  | **42** |
| PK |  | 24 |  | **24** |
| **Šķidrie minerālmēsli** | **2259** | **7144** | **5** | **9408** |
| Šķidrie N | 2259 | 6422 | 4 | 8681 |
| t.sk. KAS-32 | - | 6237 |  | 6237 |
| Šķidrie NPK |  | 722 | 1 | 723 |
| **Sekundāros augu barības elementus saturošie ML** |  | **358** |  | **358** |
| **Mikroelementu ML** | **9** | **179** |  | **188** |
| **Kaļķošanas materiāli** | **11366** |  |  | **11366** |
| t.sk. ievestie | 4816 |  |  | 4816 |
| t.sk. Latvijā ražotie | 6549 |  |  | 6549 |
| **Organiskie un organoninerāli ML** | **16802** |  |  | **16802** |
| *t.sk. Latvijā ražoti* | *12105* |  |  | *12105* |
| **ML speciālai izmantošanai** | **757** |  |  | **757** |
| *t.sk. Latvijā ražoti* | *301* |  |  | *301* |
| **KOPĀ** | **215594** | **110910** | **17850** | **344354** |

Kaut arī ar 2010.gada 1.jūliju ir stingrākas prasības amonija nitrāta (AN) tirdzniecībai, visizplatītākais mēslošanas līdzeklis ir amonija nitrāts – 137,9 tūkstoši t, kas ir 76 % no apritē esošajiem slāpekļa minerālmēsliem un 40 % no visiem ML. Tas skaidrojams ar slāpekļa minerālmēslu augsto efektivitāti un apstākļos, kad minerālmēsli ir ļoti dārgi, lauksaimnieki, pirmkārt iegādājas amonija nitrātu.

### Mēslošanas plānu pārbaude īpaši jutīgo teritoriju saimniecībās

|  |  |  |  |
| --- | --- | --- | --- |
| **VAAD plānotie rādītāji** | **Plāns,**  *skaits* | Izpilde | |
| *skaits* | % |
| Mēslošanas plānu un tiem saistošās dokumentācijas pārbaude īpaši jutīgo teritoriju saimniecībās (SA ietvaros) | 30 | **31** | 103 |
| **Politikas rādītājs** | *% no*  *pārbaudītajām saimniecībām* | *% no*  *pārbaudītajām saimniecībām* | % |
| Īpaši jutīgajās teritorijās slāpekli saturoši mēslošanas līdzekļi tiek lietoti nepiesārņojot augsni un ūdeņus ar nitrātiem | 90 | **87** | 97 |

2010.gadā savstarpējās atbilstības ietvaros turpinājās mēslošanas plānu pārbaude īpaši jutīgajās teritorijās. Kopumā bija plānots veikt 30 pārbaudes, faktiskā izpilde bija 31 jeb 103 % no plānotā.

SA ietvaros tika veikta 31 mēslošanas plānu pārbaude, no kurām brīdinājumi par maznozīmīgiem pārkāpumiem tika izteikti 16 jeb 52 % gadījumu, 1 samazinājuma punkts piešķirts 4 jeb 13 % gadījumu, bet maksimālie 2 samazinājuma punkti netika piešķirti nevienā gadījumā. Pārbaudītajās saimniecībās netika pārsniegtas kūtsmēslu un minerālmēslu slāpekļa normas, kā arī bija nodrošināts minimālais veģetācijas īpatsvars rudens-ziemas periodā, taču tika konstatētas neatbilstības mēslošanas līdzekļu lietošanas plānošanas dokumentācijā, radot varbūtēju risku ūdeņu un augsnes piesārņojumam ar nitrātiem.


## Augšņu agroķīmiskā izpēte

Pārskata gada galvenā prioritāte bija veikt augšņu agroķīmisko izpēti 30 000 ha lauksaimniecībā izmantojamās zemes (turpmāk – LIZ) un sekmīgi integrēt augšņu agroķīmiskās izpētes ģeogrāfiskās informācijas sistēmu (turpmāk – AAIĢIS) dienesta Kultūraugu uzraudzības valsts informācijas sistēmā (turpmāk – KUVIS).

AAI lauksaimnieki pieteica tikai 8394,27 ha, kas ir 28% no plānotā apjoma. Lauksaimnieku pasivitāte skaidrojama ar to, ka 2010.gadā AAI nebija valsts atbalsta subsīdiju veidā.

***Attēls*** nr. 14

**Pagasti, kuros ir veikta augšņu agroķīmiskā izpēte 2010. gadā**



Agroķīmijas laboratorijas prioritāte 2010.gadā bija pakalpojumu sniegšana klientiem augsnes un mēslošanas līdzekļu analīžu jomā, kā arī sekmīga akreditācijas uzturēšana.

Pārskata periodā tika plānots veikt augšņu agroķīmisko izpēti 30 000 ha jeb 1,5% apstrādātās LIZ (1,2% no kopējās LIZ), bet, ņemot vērā zemo lauksaimnieku atsaucību, AAI tika veikta tikai 8394,27 ha, kas ir 27 % no plānotā.

Pārskata gadā Agroķīmijas laboratorijas pakalpojumu lielāko apjomu veidoja Augšņu agroķīmiskās izpētes daļas iesniegto augsnes paraugu analīzes – 2325 paraugi. Individuālo klientu iesniegtie paraugi bija mazāk – 640.

Attēls nr. 15

**Rezultatīvo rādītāju izpilde augšņu agroķīmiskās izpētes jomā**

|  |  |  |  |
| --- | --- | --- | --- |
| **Augšņu agroķīmiskā izpēte** | | | |
| **Politikas rezultatīvie rādītāji** | **Plāns,**  *%* | **Izpilde,**  *%* | |
| Lai sekmētu lauksaimniecībā izmantojamās zemes ilgtspējīgu izmantošanu, veicot augšņu agroķīmisko izpēti, iegūta informācija par tās auglības līmeni | 1,5 | **0,4** | |
| **VAAD plānotie rādītāji** | **Plāns,**  *skaits* | Izpilde | |
| *skaits* | *%* |
| Veikt augšņu agroķīmisko izpēti, *ha* | 30 000 | **8 394** | 27 |
| *t.sk., pieņemt klientu iesniegumus, skaits* | *60* | ***131*** | *218* |
| *t.sk., veikt augsnes paraugu analīzes, skaits* | *10 000* | ***2 325*** | *23* |
| *t.sk., veikt augsnes agroķīmiskās analīzes, nodrošinot informācijas ieguvi par lauksaimniecībā izmantojamās zemes auglības līmeni, analīžu skaits* | *50 000* | ***10 011*** | *20* |
| Nodrošināt minerālā slāpekļa augsnes paraugu ņemšanu dažādos augšņu apstākļos, *objektu skaits* | 48 | **48** | 100 |
| *t.sk., pavasarī objektos paņemti augsnes paraugi, paraugu skaits* | *144* | ***144*** | *100* |
| *t.sk., rudenī objektos paņemti augsnes paraugi, paraugu skaits* | *144* | ***144*** | *100* |
| Nodrošināt mēslošanas līdzekļu analīzes saskaņā ar Latvijas un starptautiskajiem standartiem, paraugu skaits | 30 | **25** | 83 |
| *t.sk., minerālmēsli, paraugu skaits* | *5* | ***1*** | *20* |
| *t.sk., kaļķošanas materiāli, paraugu skaits* | *5* | ***3*** | *60* |
| *t.sk., kūtsmēsli, paraugu skaits* | *20* | ***18*** | *90* |


2010.gadā saimniecību skaits, kurās tika veikta AAI, ir daudz lielāks nekā plānots: Salīdzinot pārskata gada rezultātus (131 saimniecība ar 8394 ha) ar 2009.gadu (289 saimniecības ar 35940 ha), redzams, ka 2010.gadā bijusi tendence samazināties izpētei pieteiktajām platībām vienas saimniecības ietvaros: 2009.gadā vidējā pētītā platība saimniecībā bija 124 ha, bet 2010.gadā – 64 ha. Tas izskaidrojams, ka pārskata gadā izpētei pieteicās salīdzinoši daudz integrētās audzēšanas saimniecības, kuru specializācija ir augļkopība, dārzeņkopība un ogulāju audzēšana un to apsaimniekotās platības tradicionāli ir mazākas nekā graudkopībā un rapša audzēšanā. Līdz ar to, ka netika izpildīts plānotais AAI apjoms, arī Agroķīmijas laboratorijas veikto augsnes analīžu skaits ir tikai 20 % no plānotā.

Pilnībā tika izpildīts slāpekļa monitoringā plānotais: monitoringa objektu skaits un analizēto paraugu skaits. Monitoringa objektu izvietojumu skatīt nākamajā attēlā. Monitoringa rezultātā tika sniegtas rekomendācijas slāpekļa normu korekcijai 2010.gada pavasara papildmēslojumam. Rekomendācijām bija vispārēju ieteikumu raksturs, jo, lai precīzi koriģētu slāpekļa normas, vajadzīgi dati par konkrētu lauku, jo minerālā slāpekļa daudzumu augsnē ietekmē ne tikai augsnes un meteoroloģiskie apstākļi, bet arī priekšaugs, iepriekšējā gada mēslojums u.c. faktori.

Projekta ietvaros veiktie paveiktais 2010.gadā:

1. īpaši jutīgajā teritorijā 48 vietās divreiz gadā (pavasarī atjaunojoties kultūraugu veģetācijai un rudenī) trīs slāņos: 0-30 cm, 30-60 cm un 60-90 cm dziļumā ņemti augsnes paraugi minerālā slāpekļa satura noteikšanai;

2. SIA ,,Vides audits” laboratorijā noteikts minerālā slāpekļa saturs 288 augsnes paraugos (144 paraugos pavasarī un 144 paraugos rudenī): nitrātu slāpeklis (mg/kg N-NO3) un amonija slāpeklis (mg/kg N-NH4) saskaņā ar LVS ISO 14256-2 metodi un mitrums (%) saskaņā ar LVS ISO 11456+TC1 metodi;

3. augsnes minerālā slāpekļa datu bāze papildināta ar informāciju par minerālā slāpekļa saturu augsnē pavasarī atjaunojoties kultūraugu veģetācijai un rudenī, lauku vēstures datiem (audzētie kultūraugi, plānotā un iegūtā raža, izmantotais mēslojums, t.sk., organiskie un minerālmēsli, to devas un iestrādātie augu barības elementi) un VSIA ,,Latvijas Vides, ģeoloģijas un meteoroloģijas centrs” informāciju par nokrišņiem un gaisa vidējo temperatūru 5 meteoroloģiskajās stacijās un augsnes temperatūru 1 meteoroloģiskajā stacijā;

**Attēls** nr. 16

## Izmaiņas un uzlabojumi Valsts augu aizsardzības dienesta darbībā

### Augu aizsardzība

VAAD ir nodrošināta kārtība, ka augu aizsardzības līdzekļu izvērtēšanas procesā katrā augu aizsardzības līdzekļu izvērtēšanas sadaļā ir divi eksperti. Ar to nākotnē tiktu nodrošināta augu aizsardzības līdzekļu izvērtēšanas efektivitāte un nepārtrauktība, kas ir kļuvis īpaši svarīgi, stājoties spēkā jaunai augu aizsardzības līdzekļu tirgū laišanas regulai, kas paredz augu aizsardzības līdzekļu zonālo novērtējumu un stingrus laika grafikus katram posmam augu aizsardzības līdzekļu un to darbīgo vielu izvērtēšanas procesā. Jaunā augu aizsardzības līdzekļu tirgū laišanas regula- 1107/2009/EK nosaka, ka dalībvalstīm ir jānodrošina, ka kompetentajām iestādēm ir pietiekami daudz atbilstoši kvalificētu un pieredzējušu darbinieku, lai efektīvi varētu veikt regulā paredzētos pienākumus.

Ar 2010.gada 7.decembra Komisijas regulu 1141/2010 Latvija ir nominēta par līdzziņotāju dalībvalsti augu aizsardzības līdzekļu 2 darbīgo vielu- piridāta un pikolinafena novērtēšanai, šo vielu atkārtotai iekļaušanai Eiropā atļauto darbīgo vielu sarakstā.

**Valsts augu aizsardzības dienests ir sagatavojis priekšlikumus grozījumiem vairākiem ministru kabineta noteikumiem.**

Sakarā ar to, ka bija radusies nepieciešamība precizēt augu aizsardzības līdzekļu paraugu ņemšanu augu aizsardzības līdzekļu darbīgo vielu pārbaudei un rast risinājumu attiecībā par augu aizsardzības līdzekļu marķējuma tekstā pieļautajām kļūdām Valsts augu aizsardzības dienests kopā ar Latvijas augu aizsardzības līdzekļu ražotāju un tirgotāju asociāciju sagatavoja priekšlikumus grozījumiem 2004.gada 29.aprīļa noteikumos Nr. 463 „*Augu aizsardzības līdzekļu izplatīšanas, glabāšanas un lietošanas noteikumi*”, kas pieņemti 2010.gada 1.novembrī.

Sakarā ar to, ka esošajos Ministru kabineta 2009. gada 15.septembra noteikumos Nr. 1056 „Lauksaimniecības produktu integrētās audzēšanas, uzglabāšanas un marķēšanas prasības un kontroles kārtība”, nebija precīzi nodefinētas augu aizsardzības jomas normatīvo aktu prasības, kuru neievērošanas gadījumā kultūraugu nevar uzskatīt par integrēti audzētu, dienests sagatavoja priekšlikumus grozījumiem iepriekšminētajiem noteikumiem, kas pieņemti 2010. gada 8. jūnijā.

Pagājušajā gadā VAAD kļuva par atbildīgo iestādi, kas izsniedz speciālas atļaujas (licences), kas dod tiesības izplatīt augu aizsardzības līdzekļus. Dienests izvērtēja esošo situāciju un lai komersantiem samazinātu administratīvo slogu samazināja iesniedzamo dokumentu skaitu, kā arī informāciju, kas nepieciešama par komersantu no citām valsts iestādēm, dienests iegūs pieprasot pats neprasot to pretendentam. Sakarā ar iepriekšminēto tika sagatavots jauns Ministru Kabineta noteikumu projekts, kas tika pieņemts 2010. gada 27. jūlija Nr. 682 „Noteikumi par speciālām atļaujām (licencēm) augu aizsardzības līdzekļu izplatīšanai”.

### Kaitīgo organismu monitorings un prognozēšana

2010.gadā tika uzsākti novērojumi iepriekš nenovērotās vai reti novērotās kultūraugu platībās – novērojamo kultūraugu sarakstā tika iekļautas lielogu dzērvenes, krūmmellenes, kaņepes, griķi, lauka pupas, lauka gurķi un kukurūza.

**Saskaņā ar Ministru kabineta** 2009.gada 12.augusta **rīkojumu Nr.558 pieņemto** dokumentu - **Integrētās augu aizsardzības politikas attīstības pamatnostādnes 2009.-2015.gadam,** tika turpināti iepriekšējos gados uzsāktie zinātniskie pētījumi par kultūraugu kaitīgo organismu izplatības, postīguma un attīstības cikliem kaitīguma sliekšņu izstrādāšanai, kā arī pētījumi par minimālās augsnes apstrādes ietekmi uz augsnes auglības saglabāšanu, kaitīgo organismu attīstību un izplatību, ražu un tās kvalitāti bezmaiņas sējumos, kā arī veikts izvērtējums par kultūraugu šķirnēm, kuras ir izturīgas pret kaitēkļiem un slimībām Latvijas agroklimatiskajos apstākļos pēc augu šķirņu saimnieciskajām īpašībām u.c. pētījumi.

### Augu karantīna

2010.gadā turpinājās darbs pie dienesta informācijas sistēmas „Kultūraugu uzraudzības valsts informācijas sistēma” (turpmāk - KUVIS) pilnveidošanas, lai varētu precīzi ievadīt pārbaudes aktos noradīto informāciju un apkopot visu nepieciešamo informāciju. Mājas lapā aktualizēta informācija par latvāņiem un to izplatību. Sabiedrība, par latvāņiem, tiek informēta elektroniski, tādējādi nodrošinot plašu pieeju visaktuālākajai informācijai.

No 2009.gada jūnija līdz 2010.gada maijam Food Chain Evaluation Consortium (FCEC), pēc DG SANCO Eiropas Komisijas pasūtījuma, veica pašreizējās spēkā esošās augu veselības sistēmas izvērtēšanu. Izvērtēšanas procesā notika konsultācijas, izmantojot aptaujas anketas un intervijas, ar Eiropas Savienības dalībvalstu (turpmāk - ES) atbildīgajām institūcijām, ražotājiem un ārējiem ekspertiem. Arī dienests aizpildīja vairākas aptaujas anketas un sniedza savus ierosinājumus sistēmas uzlabošanai.

2010.gadā FCEC sagatavoja aptaujas anketas apkopojumu un to izvērtējumu, norādot uz nepilnībām augu veselības režīmā un piedāvājot vairākus iespēju variants sistēmas uzlabošanai. Ir sagatavots dokuments ar secinājumiem, kurā ir iekļautas 14 rekomendācijas, katrai no tām nosakot arī dažādas risinājuma iespējas.

FCEC sagatavotais gala ziņojums par ES augu veselības režīma novērtēšanu un sniegtās rekomendācijas sistēmas uzlabošanai (lai novērstu jaunu augu karantīnas organismu ieviešanos un izplatīšanos ES) tika prezentēti 2010.gada 28.septembra konferencē, kurā piedalījās gan iesaistīto institūciju, gan arī ražotāju un ražotāju asociāciju pārstāvji. Konsultācijas ar DV un ražotājiem turpināsies arī nākamajā etapā (2010-2012). Pirmais solis šajās konsultācijās ir pārbaudīt vai, mainot režīma pamatelementus, būtiski mainīsies ekonomiskā, sociālā un vides ietekme. Elementiem tālāk tiks veikta ietekmes izvērtēšana. Tālākā darbība notiks četros blokos – kaitīgo organismu prioritizācija, augu pases un aizsargājamā zona, uzraudzība un importa kontrole, ārkārtas pasākumi un solidaritātes režīms. 2011.gadā plānots turpināt darbu, lai jau 2012.gadā varētu pieņemt jaunos normatīvos aktus augu veselības jomā.

2010.gadā departamentā izveidota Kaitīgo organismu ierobežošanas darba grupa, lai izstrādātu fitosanitāros pasākumus plaša mēroga kaitīgo organismu ieviešanas novēršanai, izplatības ierobežošanai un apkarošanai, kā arī, lai nodrošinātu rīcības plāna izstrādi un ieviešanu epifitotijas gadījumā.

**Izmaiņas normatīvajos aktos**, lai pilnveidotu normatīvo aktu regulējumu augu karantīnas jomā, apstiprināti šādi jauni normatīvie akti:

1. Ministru kabineta 2010.gada 2.marta noteikumi Nr.214 „Grozījumi Ministru kabineta 2004.gada 30.marta noteikumos Nr.218 “Augu karantīnas noteikumi”. Šo grozījumu rezultātā ir papildināts augu karantīnas organismu saraksts ar jauniem organismiem, jo, paplašinoties starptautiskajai tirdzniecībai, aktuālāks kļūst jautājums par jaunu kaitīgo organismu ieviešanos un izplatīšanos ES teritorijā, noteiktas īpašās prasības konkrētu augu ievešanai un izplatīšanai, kā ari veiktas izmaiņas attiecībā uz aizsargājamām zonām;

2. Ministru kabineta 2010.gada 9.marta noteikumi Nr.233 „Grozījumi Ministru kabineta 2008.gada 21.jūlija noteikumos Nr.575 „Bakteriālās iedegas apkarošanas un izplatības ierobežošanas kārtība””, kuros izlabotas redakcionālas neprecizitātes, kas radīja pārpratumus normatīvā akta piemērošanā;

3. Ministru kabineta 2010.gada 29.jūnija noteikumi Nr.576 „Kartupeļu cistu nematožu apkarošanas un izplatības ierobežošanas kārtība”, lai ieviestu Eiropas Padomes direktīvu 2007/33/EK. Ministru kabineta noteikumi nosaka pārbaužu un paraugu ņemšanas kārtību, lai noteiktu kartupeļu cistu nematožu (*Globodera pallida* un *Globodera rostochiensis*) izplatību sēklas kartupeļu audzēšanas saimniecībās, konkrētu stādīšanai paredzēto augu audzēšanas vietās un pārtikas kartupeļu audzēšanas saimniecībās monitoringa veikšanai. Ministru kabineta noteikumi arī paredz fitosanitāros pasākumus, kurus piemēro konstatējot kartupeļu cistu nematodes;

4. Ministru kabineta 2010.gada 27.jūlija noteikumi Nr.683 „Kartupeļu vēža izplatības ierobežošanas un apkarošanas kārtība”, kuros veikti daži precizējumi.

5. Ministru kabineta 2010.gada 9.februāra noteikumi Nr.124 „Dārzeņu pavairojamā materiāla atbilstības kritēriji un aprites kārtība” par dārzeņu pavairojamā materiāla atbilstības kritērijiem un aprites kārtību.

Notika darbs pie vairāku Ministru kabineta noteikumu projekta sagatavošanas:

1. lai novērstu nepilnības normatīvajos aktos, kuras audita laikā 2009.gadā konstatēja EK Pārtikas un veterinārais birojs (turpmāk - FVO), sagatavoti grozījumi Ministru kabineta 2004.gada 30.marta noteikumos Nr.218 “Augu karantīnas noteikumi”. Noteikumu projekts nosaka iepriekšējo paziņošanu, ja fitosanitārajai kontrolei pakļautos augus, augu produktus un ar tiem saskarē nonākušos priekšmetus no trešajām valstīm ieved Eiropas Savienībā caur jūras ostu vai lidostas robežkontroles punktiem. Projektu plānots apstiprināt 2011.gadā;

2. Noteikumi par fitosanitāriem pasākumiem un to piemērošanas kārtību koksnes iepakojamam materiālam. Noteikumu projekts izstrādāts, lai ieviestu Starptautisko fitosanitāro pasākumu standartu Nr.15 „Prasības koksnes iepakojamam materiālam starptautiskajā tirdzniecībā” un nodrošinātu, ka Latvijas koksnes iepakojamā materiāla ražotāji ražo starptautiskām prasībām atbilstošu koksnes iepakojamo materiālu. Projekts ir saskaņots ar ieinteresētajām pusēm un to plānots apstiprināt 2011.gadā.

Lai uzlabotu pārbaužu kvalitāti, izstrādātas vairākas dienesta iekšējās instrukcijas:

1. dienesta 2010.gada 21.jūlija instrukcija Nr.16 „Augsnes paraugu noņemšana kartupeļu cistu nematožu atklāšanai un izplatības noteikšanai”. Tā kā Eiropas Savienībā tagad ir izveidota vienota sistēma augsnes paraugu ņemšanai, lai noteiktu kartupeļu cistu nematožu izplatību, tad ar Ministru kabineta 2010.gada 29.jūnija noteikumu Nr.576 „Kartupeļu cistu nematožu apkarošanas un izplatības ierobežošanas kārtība” stāšanos spēkā, būtiski mainījās līdz šim izmantotā augsnes paraugu ņemšana. Instrukcija nosaka augsnes paraugu ņemšanas laiku un procedūru - noņēmumu skaitu, paraugu lielumu, izņēmuma gadījumus, kad un kā drīkst mainīt parauga lielumu, monitoringa veikšanu pārtikas kartupeļu audzēšanas saimniecībās un fitosanitāro pasākumu piemērošanu kartupeļu cistu nematožu konstatēšanas gadījumā;

2. grozījumi 2009.gada 5.jūnija instrukcijā Nr.15 „Fitosanitārās kontroles veikšana augiem un augu produktiem pirms to izvešanas (eksporta) un atpakaļizvešanas (reeksporta)”. Grozījumi instrukcijā precizē kārtību, kādā jāveic augļu, dārzeņu, griezto ziedu un telpaugu kravu pārbaude un augsnes saslauku paraugu lielumu;

3. grozījumi 2005.gada 30.jūnija instrukcijā Nr.10 „Fitosanitārā sertifikāta izvešanai (eksportam) un atpakaļizvešanai (reeksportam) izsniegšanas kārtība”, kas precizē fitosanitārā sertifikāta izsniegšanas kārtību kravai, kas tranzītā tiek nosūtīta caur Latviju un ir aizplombēta ar starptautiskos līgumos noteiktu plombu, un informācijas par inspektoru lietoto spiedogu un inspektoru parakstu paraugu kopijas glabāšanu;

4. grozījumi 2008.gada 24.aprīļa instrukcijā Nr.10 „Kārtība par augu pasu un etiķešu izsniegšanu, sagatavošanu un lietošanas kontroli augu karantīnas jomā””, kas nosaka kārtību augu pasu sagatavošanu augiem un augu produktiem, kuri ievesti no trešajām valstīm.

2009.gadā notika FVO audits par importa kontroli, aizsargājamās zonas bakteriālajai iedegai uzturēšanu un koksnes iepakojamā materiāla kontroli attiecībā uz priežu koksnes nematodi. Audita laikā tika konstatētas vairākas nepilnības. Lai tās novērstu, izstrādāti grozījumi Ministru kabineta 2004.gada 30.marta noteikumos Nr.218 “Augu karantīnas noteikumi”. Ministru kabineta noteikumu projekts paredz iepriekšējo paziņošanu, ja fitosanitārajai kontrolei pakļautos augus, augu produktus un ar tiem saskarē nonākušos priekšmetu no trešajām valstīm ieved Eiropas Savienībā caur jūras ostu vai lidostas robežkontroles punktiem. Tāpat arī ir izstrādāta shēma augu pasu izsniegšanai noteiktiem no trešajām valstīm ievestiem augiem un augu produktiem, lai pēc to ievešanas tos Latvijā un uz citām Eiropas Savienības dalībvalstīm pārvietotu ar augu pasi. Augu pasu izsniegšana notiek savstarpēji sadarbojoties dienestam ar Pārtikas un veterināro dienestu (turpmāk – PVD), jo augu un augu produktu kontroli ievešanas punktos veic PVD, bet augu pases sagatavo dienests. Šīs sistēmas ieviešanai sagatavots un apstiprināts 2010.gada 20.septembra rīkojums Nr.109 „Par augu pasu sagatavošanas kārtību no trešajām valstīm ievestajiem augiem un augu produktiem” un izstrādāti un apstiprināti grozījumi dienesta 2008.gada 24.aprīļa instrukcijā Nr.10 „Kārtība par augu pasu un etiķešu izsniegšanu, sagatavošanu un lietošanas kontroli augu karantīnas jomā”.

Lai pārbaudītu, kā darbojas augu karantīnas sistēma un vai ir nepieciešami kādi uzlabojumi un pilnveidojumi tās darbībā, AKD veica piecas pārbaudes reģionālajās nodaļās, kopā ar reģionālo nodaļu inspektoriem apmeklējot arī vairākus uzņēmumus. Arī 2010.gadā uzmanība tika pievērsta koksnes termiskās apstrādes un koksnes iepakojamā materiāla marķēšanas uzņēmumiem, jo 2009.gadā veiktajās pārbaudēs bija konstatēts, ka ir daudz nepilnību. Arī 2010.gada pārbaudēs tika konstatēts, ka ir nepilnības koksnes iepakojamā materiāla marķēšanas uzņēmumu darbībā, kā arī to, ka varētu rasties praktiskas problēmas atsevišķu ISPM Nr.15 prasību ieviešanai. Pārbaužu laikā tika apmeklēta arī tomātu audzēšanas saimniecība, kurā ar stādāmo materiālu ir ievests un izplatīšanās rezultātā saimniecībā, zaudējumus radījis augu karantīnas organisms - tomātu bakteriālais vēzis (*Clavibacter michiganensis* subsp. *michiganensis*). Pārbaudē konstatēts, ka saimniecība ir veikusi visus nepieciešamos fitosanitāros pasākumus, lai ierobežotu tālāku organisma izplatīšanos saimniecībā. Apmeklēta arī pārtikas kartupeļu audzēšanas saimniecība, kurā pārbaudes laikā noņemts paraugs kartupeļu gaišās un tumšās gredzenpuves izplatības noteikšanai, kā arī saimniecība, kurā 2007.gada ražā konstatēta kartupeļu gaišā gredzenpuve un kura neievēro tai noteiktos fitosanitāros pasākumus.

Lai uzlabotu inspektoru zināšanas par augu karantīnas organismiem, sagatavoti apraksti inspektoru rokasgrāmatai par: *Tuta absoluta, Phytophthora kernoviae* un *Dendrolimus superans sibiricus*, kuros ietverta informācija par šo organismu ģeogrāfisko izplatību, saimniekaugiem, bioloģiju un simptomiem. Atjaunoti un papildināti *Bursaphelenchus xylophilus*, *Globodera rostochiensis* un *Globodera pallida* apraksti.

Atjaunoti un papildināti informatīvie materiāli reģionālo nodaļu inspektoriem par pārbaudes akta informācijas ievadīšanu KUVIS:

* Nr.14 „Pārbaudes aktu informācijas ievadīšana Kultūraugu uzraudzības valsts informācijas sistēmā (KUVIS) augu karantīnas jomā”;
* Nr.15 „Reģionālo nodaļu plāna augu karantīnas jomā 2010.gadā saistība ar KUVIS (pārbaudes aktu informācijas ievadīšanai)”.

Reģionālo nodaļu inspektoriem augu karantīnas jomā organizētas divas mācības – pavasarī pirms intensīvas pārbaužu uzsākšanas, lai pievērstu uzmanību svarīgākajiem aspektiem pārbaužu veikšanā, un rudenī, lai pārrunātu problēmas, kuras radušās darba procesā. Mācībās arī sniegta informācija par izmaiņām normatīvajos aktos un to praktisko izpildi.

Pavasarī uzmanība bija pievērsta izmaiņām KUVIS, lai inspektori, veicot pārbaudes un paraugu ņemšanu, precīzi ievadītu visu vajadzīgo informāciju. Pārrunāti arī jautājumi par tirgus kontrolēm, pavairojamā materiāla atbilstības pārbaudēm, augu pasu derīguma termiņu, aktuālajiem augu kaitīgajiem organismiem, pareizu paraugu sagatavošanu un nosūtīšanu laboratoriskai testēšanai. Savukārt rudens mācībās uzmanība vairāk bija pievērsta jaunajiem Ministru kabineta noteikumiem un dienesta instrukcijai par augsnes paraugu ņemšanu kartupeļu cistu nematožu izplatības noteikšanai, Krievijas Federācijas, Baltkrievijas un Kazahstānas parakstītajai Muitas ūnijai un atpakaļizsekojamības veikšanai augu karantīnas/kaitīgo organismu konstatēšanas gadījumā. Šajās mācībās kā lektors bija pieaicināts arī Kokapstrādes tehnoloģijas centra Sertifikācijas biroja eksperts, kurš stāstīja par pārbaužu veikšanu un tehniskajiem nosacījumiem koksnes un koksnes iepakojamā materiāla termiskās apstrādes veikšanas uzņēmumos, veicot termiskās apstrādes procesa sertifikāciju. NFL eksperti informēja par aktualitātēm entomoloģijā.

Šajās mācībās parasti par savu iegūto pieredzi un jauno informāciju pastāsta tie dienesta darbinieki, kuri piedalījušies dažādos starptautiskos semināros vai mācībās augu karantīnas jomā. Tā 2010.gadā dienesta darbinieki piedalījās Eiropas Savienības organizētajās mācībās par meža karantīnas organismiem, iekšējo kontroli, koksnes iepakojamā materiāla pārbaudēm, augu veselības sistēmu kartupeļu audzēšanā un Baltijas un Ziemeļvalstu pieredzes apmaiņas seminārā par *Erwinia amylovora* ierobežošanas pasākumiem un stādaudzētavu pārbaudēm.

Mācības tika organizētas arī tiem dienesta inspektoriem, kuri iepriekš strādāja citās jomās, bet tagad vairāk darbojas tieši augu karantīnā, un jaunajiem inspektoriem, kuri tikko kā uzsākuši darbu dienestā. Viņiem sniegta informācija par normatīvajiem aktiem augu karantīnā, pamatprincipiem pārbaužu veikšanā, informācijas ievadīšanu KUVIS, pārbaudes aktu noformēšanu, lēmumu pieņemšanu un paraugu ņemšanu, noformēšanu un nosūtīšanu laboratoriskai testēšanai.

### Mēslošanas līdzekļi un mēslošanas plāni

Saskaņā ar Ministru kabineta 2001.gada 18.decembra noteikumiem Nr.531 ,,Noteikumi par ūdens un augsnes aizsardzību no lauksaimnieciskas darbības izraisītā piesārņojuma ar nitrātiem” 2010.gadā dienests turpināja mēslošanas plānu uzraudzību īpaši jutīgo teritoriju (turpmāk – ĪJT) saimniecībās. Ņemot vērā, ka pārskata periodā, pamatojoties uz ierobežotajiem valsts finansu resursiem, dienestam netika piešķirti līdzekļi mēslošanas plānu uzraudzībai, tā, sadarbībā ar Lauku atbalsta dienestu, tika nodrošināta tikai savstarpējās atbilstības ietvaros saskaņā ar Ministru kabineta 2007.gada 17.aprīļa noteikumiem Nr.269 „Kārtība, kādā tiek piešķirts valsts un Eiropas Savienības atbalsts lauksaimniecībai tiešā atbalsta shēmu ietvaros”.

Lai nodrošinātu sekmīgu mēslošanas plānu uzraudzību īpaši jutīgo teritoriju saimniecībās, tika veikta dienesta inspektoru apmācība un izstrādātas dienesta instrukcijas un izdoti rīkojumi:

1. grozījumi 2009.gada 2.jūlija instrukcijā Nr.01-20/17 „Kārtība, kādā Īpaši jutīgo teritoriju saimniecībās pārbauda kultūraugu mēslošanas plānu un to dokumentācijas atbilstību normatīvo aktu prasībām par ūdens un augsnes aizsardzību no lauksaimnieciskas darbības izraisītā piesārņojuma ar nitrātiem”;

2. grozījumi 2009.gada 2.jūlija instrukcijā Nr.01-20/17 „Kārtība, kādā Īpaši jutīgo teritoriju saimniecībās pārbauda kultūraugu mēslošanas plānu un to dokumentācijas atbilstību normatīvo aktu prasībām par ūdens un augsnes aizsardzību no lauksaimnieciskas darbības izraisītā piesārņojuma ar nitrātiem””

3. 2010.gada 20.jūlija rīkojums Nr.88 ,,Par kārtību personu atlasei mēslošanas plānu pārbaudei saskaņā ar savstarpējās atbilstības prasībām”;

4. 2010.gada 24.augusta rīkojums Nr.99 ,,Par grozījumiem Valsts augu aizsardzības dienesta 2010.gada 20.jūlija rīkojumā Nr.88 ,,Par kārtību personu atlasei mēslošanas plānu pārbaudei saskaņā ar savstarpējās atbilstības prasībām”

Saskaņā ar 2010.gada 17.jūnijā pieņemtajiem grozījumiem Mēslošanas līdzekļu aprites likumā (turpmāk – likums) mēslošanas līdzekļu tirgotājiem, kas tirgo amonija nitrātu saturošus mēslošanas līdzekļus ar amonija nitrāta slāpekļa saturu 16 % un vairāk no mēslošanas līdzekļa masas (līdz 2014.gada 1.jūlijam – 20 % un vairāk) grāmatvedību reglamentējošos normatīvajos aktos paredzētajā attaisnojuma dokumentā papildus jānorāda pircēja apliecinājums par mēslošanas līdzekļa izmantošanu tikai augu mēslošanai, kā arī grāmatvedības reģistrā jānorāda amonija nitrātu saturoša mēslošanas līdzekļa nosaukums un pamatsastāvs, Valsts ieņēmumu dienesta nodokļu maksātāja reģistrācijas numurs (juridiskai personai) un personas kods (fiziskai personai). Lai tirgotāji būtu informēti par mēslošanas līdzekļiem uz kuriem attiecas šī prasība, likums nosaka, ka Valsts augu aizsardzības dienests savā tīmekļa vietnē publicē attiecīgo reģistrēto mēslošanas līdzekļu sarakstu, līdz ar to sākot ar 2010.gada 1.jūliju dienesta mājas lapā ir ievietots un uzturēts ,,Mēslošanas līdzekļu saraksts, kuros amonija nitrāta slāpekļa saturs ir 20 % vai vairāk”.

Ņemot vērā, ka 2010.gadā mēslošanas līdzekļu aprites uzraudzības jomā netika pieņemti vēl kādi jauni ārējie normatīvie akti, tika izdots tikai viens dienesta 2010.gada 9.marta rīkojums Nr.43 ,,Par mēslošanas līdzekļu kontroles paraugu sadalījumu un testējamiem rādītājiem 2010.gadā” (turpmāk – rīkojums). Rīkojums, ņemot vērā dienesta ierobežotos budžeta līdzekļus, nosaka, kuri kvalitātes rādītāji katari mēslošanas līdzekļu grupai ir jātestē.

Lai nodrošinātu sekmīgu mēslošanas līdzekļu aprites uzraudzību, 2010.gada 18.februārī bija noorganizētas dienesta reģionālo nodaļu mēslošanas līdzekļu jomas inspektoru mācības par tēmu ,,Mēslošanas līdzekļu kvalitātes rādītāji un mēslošanas līdzekļu kontroles paraugu ņemšanas un sagatavošanas kārtība”, tika nodrošināta reģionālo nodaļu inspektoru darba virsuzraudzība.

2010.gadā notika aktīva sadarbība ar Zemkopības ministriju grozījumu projekta izstrādē Ministru kabineta 2006.gada 27.jūnija noteikumiem Nr.530 ,,Mēslošanas līdzekļu identifikācijas, kvalitātes atbilstības novērtēšanas un tirdzniecības noteikumi” (turpmāk – noteikumi).Saskaņā ar izstrādāto grozījumu projektu, noteikumi tiks papildināti ar prasībām mikrobioloģisko preparātu reģistrācijai un bioloģiskās lauksaimniecības mēslošanas līdzekļu marķēšanu.

Pārskata periodā turpinājās iesāktā sadarbība arVSIA Latvijas Sertifikācijas centrs (turpmāk – LATSERT) laboratoriju mēslošanas līdzekļu kontroles paraugu testēšanā, kā arī ar Latvijas lauksaimniecības universitātes zinātniekiem un LATSERT speciālistiem, kuri bija iesaistīti Mēslošanas līdzekļu ekspertu darba grupā.

### Augšņu agroķīmiskā izpēte

Saskaņā ar Ministru kabineta 2009.gada 25.augusta rīkojuma Nr. 575 „Par valsts sabiedrības ar ierobežotu atbildību “Agroķīmisko pētījumu centrs” likvidāciju” 2.punktu Valsts augu aizsardzības dienests ar 2010.gada 1.februāri  
pārņēma šādas VSIA “Agroķīmisko pētījumu centrs” funkcijas:

1. augšņu agroķīmiskā izpēte;

2. informācijas apkopošana par lauksaimniecībā izmantojamās zemes auglības līmeni;

3. augsnes minerālā slāpekļa monitorings īpaši jutīgajās teritorijās;

Augšņu agroķīmiskajā izpētē iesaistītajiem darbiniekiem kvalifikācijas uzturēšanai tika noorganizētas mācības, kuras vadīja Latvijas Lauksaimniecības Universitātes mācību spēki. Agroķīmijas laboratorijas darbinieki pārskata periodā piedalījās seminārā „Darba vides testēšanas laboratoriju sadarbības un apmācības seminārs”, kurā darbinieki tika iepazīstināti ar efektīva un droša darba organizēšanai savā darba vietā.

Tiek turpināta sadarbība ar Valsts zemes dienestu par informācijas sniegšanu augšņu agroķīmiskās izpētes karšu sagatavošanā, izmantojot aktuālāko VZD informāciju, kas atvieglo lauku plānu izveidošanu.

Ir uzsākta augsnes minerālā slāpekļa datu bāzes integrēšana KUVIS.

### Sēklu sertifikācija un šķirņu aprite

Sēklu sertifikācijas un šķirņu aprites mērķis ir aizsargāt patērētājus no nekvalitatīvu sēklu lietošanas sējai un reglamentēt lauksaimniecības kultūraugu, dārzeņu, augļu koku un ogulāju šķirņu apriti, kā arī nodrošināt selekcionāru tiesību piešķiršanu un aizsardzību. Mērķa sasniegšanai ir ieviesta un darbojas Eiropas Savienības un starptautiskajām (OECD, ISTA, UPOV, CPVO) prasībām atbilstoša sēklu un šķirņu aprites sistēma, kas ietver sēklaudzēšanas sējumu lauku apskašu veikšanu, sēklu kvalitatīvo īpašību noteikšanu starptautiski akreditētā laboratorijā un sēklu identitātes un tīrības noteikšanu lauka pēcpārbaudē, augu šķirņu saimniecisko īpašību novērtēšanu, Latvijas augu šķirņu kataloga veidošanu un uzturēšanu, augu šķirņu atšķirīguma, viendabīguma un stabilitātes izvērtēšanu, Latvijas aizsargāto augu šķirņu valsts reģistra veidošanu un uzturēšanu.

2010.gadā Nacionālā sēklu kontroles laboratorija (NSKL) veica šādas Starptautiskās sēklu kontroles asociācijas (ISTA) profesionalitātes pārbaudes (PT) analīzes:

1. Cikls 10-1 Festuca arundinacea (niedru auzene) 22.02.2010. saņemti trīs Festuca arundinacea paraugi (tīrībai, citu augu sēklām, dīgtspējai).
2. Cikls 10-2 Medicago lupulina (apiņu lucerna) 25.05.2010. saņemti trīs Medicago lupulina paraugi (tīrībai, citu augu sēklas, dīgtspējai, dzīvotspējai, sertifikāta izrakstīšanai).
3. Cikls 10-3 Vicia faba (lauka pupas) 06.10.2010. saņemti trīs Vicia faba paraugi (dīgtspējai un mitrumam).

Savas kvalifikācijas paaugstināšanai NSKL eksperti piedalījās ISTA mini PT 12 sēklu paraugiem (6 - *Triticum aestivum* (tīrībai, citu augu sēklas, dīgtspējai un mitrumam), 6- *Sinapis alba* (tīrībai, citu augu sēklas, dīgtspējai un mitrumam)).

ISTA ir 19 komitejas, no kurām divās darbojas Baltijas valstu pārstāvji. Tetrazola komitejas ietvaros veikti izmēģinājumi, kā rezultātā ISTA Noteikumos iekļautas metodes jaunu sugu tetrazola testiem, tiek turpināti izmēģinājumi arī ar citu sugu sēklām. Turpmāk ieplānots pilnveidot tetrazola testu rokasgrāmatu – atjaunot informāciju, iekļaut vairāk teorētisko jautājumu, pārskatīt testu metodes, kā arī veikt izmēģinājumus par tetrazola šķīduma uzglabāšanas ilgumu.

2010.gadā NSKL ir iereģistrētas 3 sūdzības. Katra sūdzība izskatīta, veiktas nepieciešamās korektīvās darbības, konstatētas arī 5 neatbilstības, tās izskatītas un apspriestas darbinieku sanāksmē, un veiktas gan korektīvās, gan preventīvās darbības.

Lai pilnveidotu šķirņu atšķirīguma, viendabīguma un stabilitātes novērtēšanas procesu un padarītu to saprotamāku ir izveidota AVS kvalitātes rokasgrāmata, procesa veikšanas uzlabošanai tiek veikta visu darbā konstatēto neatbilstību uzskaite.

2010.gadā ar šķirņu AVS pārbaudi saistītajos jautājumos konstatētas 14 neatbilstības. No tām 7 bija par AVS pārbaudes veicēju nepareizi aizpildītiem AVS pārbaudes ziņojumiem un viena neatbilstība procesa kontrolē. Veikta visu konstatēto neatbilstību analīze un darba procesa pilnveidošana.

Lai līdzsvarotu NSKL sezonālo noslogojumu, ir noslēgti un jau vairākus gadus veiksmīgi darbojas divi starptautiskās sadarbības līgumi. Pārskata periodā spēkā ir starptautiskaie līgumi ar firmu Vikima Seed, un firmu DLF Trifolium, izanalizēti 890 sēklu paraugi.

Ar *Vikima Seed* noslēgts līgums par spinātu, burkānu, redīsu, puravu/sīpolu un krizantēmu sēklu dīgtspējas noteikšanu, bet šogad maijā tika atsūtīti arī 20 paraugi ar dažādām garšaugu sugām.

No *DLF Trifolium* tiek saņemti stiebrzāļu un tauriņziežu sēklu paraugi sēklu tīrības, citu augu sugu sēklu un dīgtspējas analīžu veikšanai, pēc analīžu pabeigšanas dati tiek ievadīti NAVISION datu bāzē.

Pārskata periodā ir notikušas 23 NSKL iekšējās mācības, no kurām 12 bija par sēklu morfoloģiskajām pazīmēm, 5 par dīgtspēju, 1 par dzīvotspēju, 3 par veselīgumu, 2 par mitruma saturu.

NSKL notikuši 22 iekšējie auditi, apkopotas auditos konstatētās neatbilstības un ieteikumi darba uzlabošanai un daļai no neatbilstībām noteiktas nepieciešamās korektīvās darbības un atbildīgie trūkumu novēršanai.

Sēklu kontroles departaments saskaņā ar dienesta 2010.gada uzraudzības un kontroles sistēmas darbības pārbaudes plānu sēklu un šķirņu jomā ir veicis trīs darba pārbaudes reģionālo nodaļu sēklu kontroles laboratorijās.

Pārskata periodā veikta reģionālo sēklu kontroles laboratoriju metodiskā un analītiskā darba kontrole. Laboratorijām ieteikts turpmāk lielāku vērību pievērst sēklu paraugu noformēšanai un sēklu parauga kvalitātes noteikšanas darba kartīšu aizpildīšanai. Tīrības analīzēs precīzāk izvērtēt inertos piemaisījumus un rūpīgāk noteikt citu augu sugu sēklu morfoloģiskās pazīmes. Dīgtspējas analīzēs lielāka vērība jāpievērš anormālo dīgstu un cieto un nedzīvo sēklu novērtēšanai.

Pārskata gadā veiktas 16 pārbaudes sešās šķirņu saimniecisko īpašību noteikšanas (SĪN) veikšanas vietās - LLU aģentūra Zemkopības zinātniskais institūts; z/s Venteri; LLU mācību un pētījumu saimniecība „Pēterlauki”; SKD Tiruļi; SIA „Ruģēni” un Višķu profesionālā vidusskola.

Lauka izmēģinājumos pārbaudītsziemāju un vasarāju labību izmēģinājumu lauciņu stāvoklis, izmēģinājumu iekārtošanas prasības; ražas uzskaitē izmantojamie svari; metodes mitruma un tīrības noteikšanai.

Veiktas arī četras pārbaudes pa vienai katrā atšķirīguma, viendabīguma un stabilitātes (AVS) testu veikšanas vietā (Latvijas Valsts Augļkopības institūts; Valsts aģentūra „Nacionālais botāniskais dārzs”; SIA Pūres dārzkopības pētījumu centrs un LU Rododendru selekcijas un izmēģinājumu audzētava Babīte).

Priekšlikumi darba pilnveidošanai:

* turpināt uzsākto darbu pie pazīmju datu bāzes izveidošanas.
* sakārtot lauka shēmas šķirņu izvietojuma identificēšanai.
* sakārtot nepieciešamo dokumentu lietu nomenklatūru.
* iepazīties ar AVS pārbaudes veikšanas nosacījumiem UPOV dokumentos
* risināt paraugšķirņu aizvietošanas jautājumu

Sagatavoti atzinumi un/vai izskatīti priekšlikumi izmaiņām normatīvajos aktos:

1. Augu šķirņu aizsardzības likuma grozījumiem;
2. Sēklu aprites likuma grozījumiem;
3. Ministru kabineta noteikumiem:
   1. Intelektuālā īpašuma, kas radīts valsts budžeta finansētas zinātniskās darbības rezultātā, izmantošanas kārtība un nosacījumi;
   2. Noteikumi par prasībām ģenētiski modificēto kultūraugu līdzāspastāvēšanai, kā arī uzraudzības un kontroles kārtību;
   3. Kārtība, kādā tiek piešķirts valsts un Eiropas Savienības atbalsts lauksaimniecībai tiešā atbalsta shēmu ietvaros;
   4. Kārtība, kādā administrē Eiropas Lauksaimniecības garantiju fondu, Eiropas Lauksaimniecības fondu lauku attīstībai un Eiropas Zivsaimniecības fondu, kā arī valsts un Eiropas Savienības atbalstu lauksaimniecībai, lauku un zivsaimniecības attīstībai;
   5. Latvijas izcelsmes laukaugu un dārzeņu ģenētisko resursu saglabājamās šķirnes un atzīšanas un sēklu aprites noteikumi;
   6. Noteiktos apstākļos audzējamas dārzeņu šķirnes atzīšanas un sēklu aprites noteikumi;
   7. Latvijas augu šķirņu kataloga nolikums;
   8. Noteikumi par Valsts augu aizsardzības dienesta sniegto maksas pakalpojumu cenrādi;
   9. Biešu sēklaudzēšanas un sēklu tirdzniecības noteikumi;
   10. Ceriņu atšķirīguma, viendabīguma un stabilitātes pārbaudes metodika;
   11. Par sēklu ekvivalenci no valstīm, kas nav Eiropas Savienības dalībvalstis;
   12. Grozījumi Ministru kabineta 2009.gada 17.februāra noteikumos Nr.152 „Lopbarības augu sēklaudzēšanas un sēklu tirdzniecības noteikumi;
   13. Grozījumi Ministru kabineta 2007.gada 13.februāra noteikumos Nr.120 "Labības sēklaudzēšanas un sēklu tirdzniecības noteikumi";
   14. Dārzeņu sēklaudzēšanas un sēklu tirdzniecības noteikumi;
   15. Noteikumi par ikgadējo valsts atbalstu lauksaimniecībai un tā piešķiršanas kārtību kaņepēm;
   16. Kārtība, kādā organizē un veic šķirnes atšķirīguma, viendabīguma un stabilitātes pārbaudi un pieņem lēmumu par šķirnes pārbaudes rezultātu atzīšanu;
   17. Noteikumi par prasībām ģenētiski modificēto kultūraugu līdzāspastāvēšanas nodrošināšanai, kā arī uzraudzības un kontroles kārtību.

## Personāls

Saskaņā ar Valsts augu aizsardzības dienesta amatu saraksta datiem 2010.gada nogalē iestādē bija 201 darbinieks, no tiem 129 personas bija vispārējā civildienesta ierēdņi un 72 personām bija darbinieka statuss.

2010.gadā dienestā civildienesta attiecības uzsāka 8 ierēdņi, savukārt darba attiecības uzsāka 33 darbinieki. Saskaņā ar likvidētā VSIA „Agroķīmisko pētījumu centrs” funkciju un darbinieku pārņemšanu, 2010.gadā februārī dienesta darbinieku skaits palielinājās par 25 darbiniekiem.

2010.gadā dienestā valsts civildienesta attiecības pārtrauca 8 ierēdņi un darba attiecības izbeidza 14 darbinieki.

Attēls nr. 17 Darbinieku skaita izmaiņas

Saistībā ar likvidētā VSIA „Agroķīmisko pētījumu centrs” funkciju un darbinieku pārņemšanu dienesta personāla mainības koeficents 2010.gadā bija 0.3%. Dienesta personāla atjaunošanās koeficents bija 0.2%.

Attēls nr. 18 Personāla atjaunošanas koeficients

Dienesta darbinieku dzimumu sadalījums salīdzinājumā ar iepriekšējiem gadiem palicis nemainīgs - dienesta kolektīvu galvenokārt veido sievietes (82%). Dienestā lielākais ir to darbinieku skaits, kuru vecums ir 41-55 gadi, kas norāda uz dienesta kolektīva novecošanu, taču tajā pašā laikā tas arī nozīmē, ka dienestā darbu turpina pieredzējuši un profesionāli speciālisti.

Attēls nr. 19 Darbinieku sadalījums pēc vecuma grupām

VAAD ir augsts strādājošo darbinieku izglītības līmenis, jo 86 % darbinieku ir augstākā izglītība, tai skaitā 2 darbiniekiem ir doktora grāds, 31 darbiniekam ir maģistra grāds. 26 darbiniekiem ir vidējā speciāla izglītība vai vidējā izglītība. Dienesta darbinieki neapstājas pie sasniegtā, jo vairāki darbinieki, kuriem jau ir augstākā izglītība, studē, lai iegūtu vēl vienu augstāko izglītību.

Attēls nr. 20 Darbinieku izglītības līmenis

Lai apgūtu ar dienesta darbību saistītās speciālās zināšanas notiek regulāras dienesta inspektoru apmācības par profesionālajiem jautājumiem (agronomija, sēklkopība, kontroļu veikšanas kārtība u.c.). Mācību pasniedzēji ir bijuši gan dienesta speciālisti, gan arī citu iestāžu un uzņēmumu speciālisti. Dienests 2010.gadā rīkojis 18 mācības par profesionāliem jautājumiem šādās jomās:

* Mēslošanas līdzekļu aprites jomā;
* Augu aizsardzības līdzekļu uzraudzības jomā;
* Augu slimību un kaitēkļu prognožu jomā;
* Augu karantīnas jomā;
* Sēklu kontroles jomā.

Lai pilnveidotu vispārējās zināšanas par valsts pārvaldi un administratīvajiem procesiem, 2010.gadā darbinieki ir apmeklējuši Valsts administrācijas skolas rīkotos mācību kursus: Iekšējā kontrole; Statistikas informācijas ieguve un izmantošana; Grozījumi publiskā iepirkuma likumā.

Dienesta darbinieki profesionālās zināšanas papildināja piedaloties starptautiskos semināros un konferencēs, piemēram: par iekšējo augu karantīnas kontroli, par augu aizsardzības līdzekļu kontroli un monitoringu, kartupeļu karantīnas organismu kontrole, par augu veselības uzraudzību, ārkārtas pasākumi mežu kaitīgiem organismiem, u.c.

2010.gadā par profesionālu darbu dienesta divi darbinieki saņēma Zemkopības ministrijas apbalvojumu - medaļu „Par centību”.

## Sabiedrības informēšana un sadarbība

Tika sagatavots un izdots ikgadējais izdevums „Latvijas Republikā reģistrēto augu aizsardzības līdzekļu saraksts 2010.”

Tika turpināta iepriekšējos gados uzsāktā sadarbība ar Baltijas- Ziemeļu valstu ekspertiem augu aizsardzības līdzekļu novērtēšanas jomā. Pārskata periodā notika piecas telefonkonferences un viena ekspertu tikšanās Zviedrijā, kurā tika diskutēti jautājumi par sadarbības uzlabošanu, lai stājoties spēkā augu aizsardzības līdzekļu tirgū laišanas regulai, Ziemeļu zonas dalībvalstis būtu gatavas kopējam darbam.

Visām ieinteresētajām personām sniegta informācija par reģistrēto augu aizsardzības līdzekļu lietošanu, gatavojot publikācijas periodiskajiem izdevumiem, sniedzot konsultācijas apmeklētājiem, atbildot uz dienesta mājas lapā uzdotajiem jautājumiem, informējot interesentus telefoniski, kā arī lasot lekcijas - konsultantiem par augu aizsardzības līdzekļu lietošanu.

Sagatavota informācija publicēšanai VAAD mājas lapā un masu medijos par augu aizsardzības uzraudzības jomā konstatētajiem pārkāpumiem. Jautājumi par augu aizsardzības līdzekļu marķējumu atbilstību un pašu augu aizsardzības līdzekļu darbīgo vielu atbilstību normatīviem aktiem, tiek risināti sadarbībā ar augu aizsardzības līdzekļu izplatītāju un tirgotāju asociāciju (LAALRUTA) VAAD interneta mājas lapā regulāri aktualizēta informācija par [apmācībām augu aizsardzības zināšanu minimuma apgūšanai](http://www.vaad.gov.lv/sakums/augu-aizsardziba/augu-aizsardziba/apmacibas-par-augu-aizsardzibas-zinasanu-minimuma-apgusanu.aspx) un par [pieteikšanos Lauksaimniecības produktu integrētās audzēšanas reģistram](http://www.vaad.gov.lv/sakums/augu-aizsardziba/augu-aizsardziba/lauksaimniecibas-produktu-integreta-audzesana.aspx).

Sakarā ar to, ka pagājušajā gadā aktuāls ir kļuvis jautājums par bišu aizsardzību notika kopīgs seminārs augu aizsardzības jomas inspektoriem kopā ar Biškopības biedrību.

VAAD rīkotajās sanāksmēs ar Lauksaimniecības organizāciju sadarbības padomi, Zemnieku Saeimu, Augļķopju asociāciju u.c. sniegta informācija par normatīvo aktu prasībām attiecībā uz mēslošanas plāniem un to dokumentāciju, saimniecību atlases kritērijiem, pārkāpumu būtiskuma izvērtējumu un citiem nevalstiskā sektora organizāciju uzdotajiem jautājumiem.

Pārskata periodā ir turpināta uzsāktā prakse - regulāri tikties ar zemnieku organizācijām- Zemnieku Saeimu, Lauksaimniecības organizāciju sadarbības padomi (LOSP), gan pēc dienesta, gan pēc sabiedrisko organizāciju iniciatīvas. Galvenokārt tikšanās notikušas, lai risinātu zemnieku organizācijām svarīgus jautājumus, kā arī, lai dienests sniegtu informāciju par jaunumiem likumdošanā.

Kā iepriekšējos gados, arī 2010.gada februārī VAAD pārstāvis piedalījās un sniedza atbildes uz uzdotajiem jautājumiem par kultūraugu integrēto audzēšanu ikgadējā Latvijas augļkopju un dārzeņkopju sanāksmē Bulduros.

Pārskata periodā tika turpināta iepriekšējos gados uzsāktā sadarbība ar LAALRUTU, tiekoties un risinot problēmjautājumus saistībā ar augu aizsardzības līdzekļu izplatīšanu un lietošanu.

Kaitīgo organismu monitoringa speciālisti visās dienesta reģionālajās nodaļās sniedza konsultācijas. Tika veikta kaitīgo organismu diagnosticēšana, sniegti padomi par kaitīgo organismu ierobežošanu, iegūta informācija par Latvijā agrāk nekonstatētiem vai reti sastopamiem kaitīgajiem organismiem. Mājas lapai sagatavoti informatīvi materiāli par monitoringa rezultātiem kultūraugu aktīvās veģetācijas periodā. Lai informētu sabiedrību, kaitīgo organismu monitoringa speciālisti ir publicējuši informāciju (par kaitīgajiem organismiem, to bioloģiju, izplatību, ierobežošanas iespējām un prognozi nākošajam periodam utml.) preses izdevumos – 182 raksti. Ir sniegtas intervijas preses izdevumiem, TV un radio. Kaitīgo organismu monitoringa un prognozēšanas jomas speciālisti ir lasījuši 31 lekciju zemnieku apmācībās un semināros, kā arī paaugstinājuši savu kvalifikāciju un ieguvuši jaunas zināšanas vairākos semināros un lauku dienās.

2010.gadā uzmanība tika pievērsta savlaicīgai informēšanai par iespējamo bakteriālās iedegas parādīšanos pavasarī, jo bija bakteriālās iedegas attīstībai labvēlīgi apstākļi. Pēc tam sniegta informācija par veiktajām pārbaudēm un tajās konstatēto situāciju. Tāpat dienesta mājas lapā pagājušajā gadā izveidotajā sadaļā „Par Latviju bez latvāņiem” precizēta un papildināta informācija par invadētajām teritorijām, latvāņiem. Dienests turpinājis informēt sabiedrību Siguldas novadā, ticies ar Amerikāņu zinātniekiem par izpētes iespējām un Pašvaldību Savienību par iespējamajiem ierobežošanas veidiem. Dienests turpina sadarboties ar lauku attīstības speciālistiem, A/S „Latvijas Valsts meži” un pašvaldībām. Sagatavota informācija presei par latvāņiem, sniegti skaidrojumi sabiedrībai, tiek pieņemti jauni iesniegumi un informācija par invazīvajām teritorijām, dienests turpina elektroniski informē par invadētajām teritorijām.

Tika uzsākta zemnieku informēšanas pasākumi reģionālo nodaļu rīkotajos semināros. Prezentāciju veidā lauksaimnieki tika informēti par augšņu izpētes nozīmīgumu efektīvas un ilgtspējīgas lauksaimnieciskās prakses piekopšanā. Papildus tika sagatavoti informatīvie materiāli, kā arī sniegtas atbildes uz jautājumiem tieši semināru norises vietā, neatstājot zemniekiem šaubas par iegūto analīžu rezultātu efektīvas pielietošanas iespējamību.

Gada vidū veiksmīgi tika ņemta līdzdalība lauksaimniecības izstādē „Viļāni 2010”, kur ar informatīvo stendu, materiāliem un skaidrojumiem, izstādes apmeklētājiem tika plaši raksturota augšņu agroķīmiskā izpēte, tās pielietojums un veikšanas nepieciešamība. Izstāde ilga divas dienas, kuru laikā tika sniegtas konsultācijas visiem interesentiem.

Tika veikta arī telefoniska lauksaimnieku informēšana par augšņu agroķīmiskās izpētes veikšanas iespējām tiem lauksaimniekiem, kuriem iepriekšējās izpētes derīguma termiņš jau ir pārsniegts. Šādā veidā tika informēti gan paši lauksaimnieki, gan pēc iegūtās informācijas bija iespējams prognozēt darba apjomus.

Pēc augšņu analīžu rezultātu saņemšanas, klientiem bijusi iespēja saņemt konsultācijas par iegūto rezultātu efektīvāku izmantošanu, maksimāla rezultāta iegūšanai.

Dienests iesaistījās:

* Eiropas Savienības likumdošanas (direktīvu un lēmumu) izstrādē augu karantīnas jomā, piedaloties Augu veselības pastāvīgās komitejas sanāksmēs;
* ES Padomes darba grupas, ES Komisijas darba grupas un Eiropas un Vidusjūras augu aizsardzības organizācijas (turpmāk - EPPO) ekspertu darba grupas sanāksmēs par fitosanitārajiem pasākumiem, kurās sniedza priekšlikumus Starptautisko fitosanitāro pasākumu standartu projektiem (turpmāk - ISPM) un nepieciešamajiem grozījumiem jau esošajos standartos.
* Eiropas Komisijas izveidoto darba grupu darbā par augu pasu sistēmu un aizsargājamām zonām, kā arī par uzraudzību un importu. Eiropas Savienībā tiek pārskatīts augu veselības režīms, lai pilnveidotu un stiprinātu esošo sistēmu, tādēļ notiek intensīvs darbs nelielās darba grupās, lai sagatavotu priekšlikumus jaunajam augu veselības likumam;
* ikgadējā Baltijas un Ziemeļvalstu augu aizsardzības dienestu sanāksmē, kurā apsprieda jautājumus par aktuālākajām problēmām fitosanitārajā jomā. Pārrunāti šādi jautājumi: rīcības plāna izstrāde ārkārtas situācijām Ziemeļvalstīm priežu koksnes nematodes konstatēšanas gadījumā, ar risku pamatota kontrole augu veselībā, ieguvumu-zaudējumu analīze augu veselībā, nesen ieviesušies meža patogēni Somijā, kaitīgā organisma riska analīzes izstrādes nepieciešamība koksnes šķeldas importam no ne-Eiropas valstīm, kaitīgā organisma *Bemisia tabaci* izplatību Ziemeļvalstīs, tā ekonomisko nozīmīgumu un ierobežošanas pasākumus, Baltijas un Ziemeļvalstu fitosanitārā sadarbības projekta aktivitātes 2010.gadā, kopsavilkums un nākotnes aspekti.
* Baltijas un Ziemeļvalstu fitosanitārā sadarbības projekta ietvaros organizētajā stratēģijas seminārā par sadarbību kaitīgo organismu riska analīzes izstrādāšanā koksnes šķeldas importam no trešajām valstīm bioenerģijas ražošanai;
* EPPO organizētajās ekspertu darba grupu sanāksmēs –Ziemeļamerikas augu aizsardzības organizācijas un EPPO, kā arī komisijas par fitosanitārajiem pasākumiem kopīgā sanāksme, par invazīvajām augu sugām, kaitīgo organismu riska analīzi, diagnostikas kvalitāti un augu kaitīgo organismu diagnostikas jaunākajām metodēm, par tehniskajām prasībām laboratorijām un par meža karantīnas organismiem.
* EPPO organizētajā seminārā par kaitīgo organismu apkarošanu, ierobežošanu un rīcības plānu izstrādi ārkārtas situācijām. Seminārā pārrunāti jautājumi par jaunu kaitīgo organismu izplatīšanos Eiropā, EPPO sagatavo standartu par rīcības plānu izstrādi, kā arī darbojoties nelielās darba grupās, varēja praktiski patrenēties rīcības plāna vispārīgo jautājumu sagatavošanā.
* ES zinātniskās institūcijas EFSA sanāksmē par informācijas apmaiņu.
* Nacionālā fitosanitārā laboratorija (turpmāk - NFL) noorganizēja Baltijas un Ziemeļvalstu laboratoriju sadarbības grupas semināru Latvijā. Tā ietvaros tika organizētas salīdzinošās testēšanas, prezentācijas par katras laboratorijas darbu un aktivitātēm, dažādu augiem kaitīgo organismu atklāšanu, piedalīšanos starptautiskās aktivitātēs u.t.t.
* Divu dienu apmācības vizītē NFL ieradās kolēģi no Lietuvas Fitosanitārās pētniecības laboratorijas, lai iepazītos ar kvalitātes vadības sistēmu.
* Eiropas Savienības Sēklu sertifikācijas institūciju vadītāju ikgadējā sanāksme Polijā. Sanāksmē apspriesti tādi jautājumi, kā katalogos neiekļauto šķirņu etiķetēšanas process un kontrole, ESCAA mājas lapas aktualizēšana, Ģenētisko resursu šķirnes, to izmantošana, apjomi, ne līdz galam sertificētas sēklas. Bija iespējams doties tehniskā vizītē uz Nacionālo augu ģenētisko resursu centru (Gēnu banka, kartupeļu šķirņu pārbaude uz *Synchhytrium endobioticum*), selekcijas kompāniju HR Strzelce un iepazīties ar sēklu ražošanas līniju
* Līdzdalība ISTA kongresā un sēklu simpozijā
* Sēklu simpozija mērķis bija akcentēt Sēklu kvalitātes novērtēšanas esošo un iespējamo tehnoloģiju izmantošanas un pilnveidošanas jautājumus (tehnoloģijas sēklu apgādes uzlabošanai, ģenētiskās, fizikālās un tehniskās tīrības aspekti, pamatpieeja sēklu fizioloģiskajiem procesiem, sēklu dīgtspējas novērtēšanas pilnveidošana un sēklu kvalitātes novērtēšanas praktiskā darba izvērtēšana un pilnveidošana).Tika prezentētas arī 19 ISTA Tehnisko komiteju darba atskaites.
* Pasākuma ietvaros notikušā Policy Forum tēma bija globālais sēklu tirgus un harmonizēta sēklu pārbaude.
* Ikgadējā ISTA sanāksmē piedalījās pārstāvji no 41 ISTA dalībvalsts. Sanāksmes gaitā tika pilnveidota ISTA stratēģija 2010. - 2013.gadam, ņemot vērā dalībvalstu uz aptaujas anketām atsūtītos priekšlikumus, tika apstiprinātas izmaiņas ISTA konstitūcijā. Plašas un nopietnas diskusijas notika par ISTA noteikumu izmaiņām, īpaši attiecībā uz dīgtspējas sadaļas precizēšanu (temperatūras pieraksti, cieto sēklu uzskaite, diedzēšanas substrāti, apgaismojuma stiprums, daudz neskaidrību arī par atkārtotajām analīzēm, vidējiem dīgtspējas rādītājiem, tolerancēm un rezultātu izteikšanu.
* Jaunu augu šķirņu aizsardzības organizācijas (UPOV) organizētais seminārs par šķirņu atšķirīguma, viendabīguma un stabilitātes (AVS) pārbaudes veikšanu. Piedalījās pārstāvji no 41 UPOV dalībvalsts (kopā uz šo brīdi ir 68 valstis), pārstāvji no sēklaudzētāju un selekcionāru asociācijām (ISF, CIOPORA), kā arī pārstāvji no 9 valstīm, kas vēl nav pievienojušās UPOV. AVS pasūtītājus (selekcionārus) neapmierina jautājumi par atšķirīgiem paraugu lielumiem, nav vienas oficiālas valodas šķirņu aprakstos. Katrai dalībvalstij pašai ir jāizveido sistēma AVS testu organizēšanai. Obligāts nosacījums ir UPOV vadlīniju ievērošana.
* ES augu šķirņu aizsardzības biroja **(**CPVO) Administratīvās padomes sēde par augu šķirņu aizsardzības jautājumiem. Sēdes mērķis bija informēt un apspriest augu šķirņu aizsardzības sistēmas galvenos juridiskos, procesuālos un finansu jautājumus, kā arī par CPVO tālākās darbības optimizāciju. Tika akcentēts jautājums par AVS pārbaudes kvalitāti.
* Dalība ES Padomes darba grupā par lauksaimniecības jautājumiem (Augu selekcionāru tiesības). Dalībvalstis vienojās par atbalstu ES kandidātam uz UPOV ģenerālsekretāra vietnieka amatu.
* Dekoratīvo augu ekspertu darba grupas sanāksme. Valstu pārstāvji īsi iepazīstināja ar situāciju dekoratīvo augu sektorā katrā valstī. Ir samazinājies iesniegumu skaits selekcionāra tiesību piešķiršanai, arī CPVO pārstāvis uzsvēra, ka iesniegumu skaits ir mazāks par apmēram 8%, kaut arī dekoratīvo augu sektors vēl joprojām ir nozīmīgākais CPVO. Vācijā ir palielinājusies maksa par AVS pārbaudi.
* Līdzdalība UPOV sesijās: 62. Administratīvā un Juridiskā komiteja, 80. Konsultatīvā komiteja un 44. Padome. Darba kārtībā: TGP dokumentu izskatīšana (dokuments CAJ/62/2); TGP/11 Stabilitātes pārbaude (dokuments TGP/11/1 projekts 8); Informatīvo materiālu par UPOV Konvenciju pilnveidošana (dokuments CAJ/62/3); Paskaidrojumi par materiālu saskaņā ar UPOV Konvenciju (dokuments UPOV/EXN/HRV projekts 5; Šķirņu nosaukumi (dokuments CAJ/62/4); Iesnieguma elektroniskā sistēma (dokuments CAJ/62/5); UPOV-ROM augu šķirņu datubāze (dokuments CAJ/62/6); Molekulārā tehnoloģija (dokuments CAJ/62/7).
* CPVO Administratīvās padomes sēde.Vislielākās diskusijas bija par novērotāju statusu CPVO Administratīvajās padomēs. Darbu ir uzsācis Kvalitātes audita dienests (Quality Audit Service- QAS) ar mērķi pabeigt visu AVS veikšanas vietu auditu trijos gados.
* CPVO augļkoku ekspertu darba grupas sēde. Vislielākās debates notika par kaitēkļu un slimību sarakstu un fitosanitāriem pavaddokumentiem. Vienojās, ka katra dalībvalsts atsūtīs savu sarakstu ar reālajām augļkoku slimībām
* CPVO sanāksme ar pārbaudes biroju pārstāvjiem. Sēdes mērķis bija informēt pārbaudes biroju pārstāvjus par esošo stāvokli AVS pārbaužu jomā, iepazīstināt ar sagatavotajiem jaunajiem dokumentiem un procesuālajiem jautājumiem šajā jomā.
* XIII MOEL starptautiskajais seminārs „Jauni izaicinājumi agroķīmiskajai izpētei globālās sasilšanas radītā klimata stresa apstākļos Centrālajā Eiropā un Austrumeiropā” Polijā, Pulavi. Seminārā „Ilgtspējīga augu barības elementu pārvaldība mēslošanas līdzekļu rekomendāciju sistēmā Centrālajā Eiropā un Austrumeiropā” piedalījās ar sagatavoto referātu „Augsnes minerālā slāpekļa monitorings Latvijā”. Referāts publicēts grāmatā *Fertilizers And Fertilization* (eds. Fotyma, M., Dobers, E.S.), Pulawy, Institute of Soil Science and Plant Cultivation, State Research Institute.
* Dienesta darbinieks kā EK FVO eksperts devās auditā uz Bulgārijas NPPO, lai novērtētu fitosanitārās kontroles sistēmu kartupeļu nozarē un vispārējo uzraudzības sistēmu saistībā ar augu kaitīgajiem organismiem, kas norāda uz labām zināšanām un augstu kvalifikāciju, kas nodrošina iespēju ieteikt un sniegt zināšanas citiem.
* VAAD darbinieki piedalījās divos ISTA organizētajos mācību semināros.
* Ziemeļvalstu sēklu padomes sanāksme, apskatīti ar ISTA, OECD un Eiropas Savienības aktualitātēm sēklu kontroles jomā saistīti jautājumi, par pļavas skareņu analīzi, dīgtspējas analīzes metodēm, ģenētisko resursu šķirnēm, par licences līgumiem un pašražoto sēklu, pēcpārbaudi un etiķetēšanas procesa organizāciju.
* Baltijas valstu sēklu kontroles laboratorijas ekspertu sanāksme, kurā apsprieda aktualitātes Igaunijas, Lietuvas un Latvijas nacionālajās sēklu kontroles laboratorijās pēdējos trīs gados, sugu identitātes noteikšanu *Lupinus, Brassica, Lolium* un *Festuca* sugām un sadarbību ar sēklu kompānijām. Tika pārrunāti arī ISTA auditu rezultāti un iekšējo auditu plāni, to izpilde un korektīvo darbību efektivitātes izvērtējums, kā arī apspriestas jaunākās atziņas no ISTA 2009. un 2010.gada darba semināriem (kvalitātes vadība, tīrības seminārs, ekspertu apmācības programma un sēklu veselīguma noteikšana).

## Plāni nākamajam gadam

Likumā "Par valsts budžetu 2011.gadam" 2011.gadam dienestam budžeta programmā. 27.00.00. „Augu veselība un augu aprites uzraudzība” dienestam piešķirti resursi Ls 2  237 496 apjomā un pieļauti izdevumi Ls 2 070 364 apjomā.

Funkcijai „Augu veselība un augu aprites uzraudzība” kopējais samazinājums 2011.gadā ir Ls 82 251, tai skaitā preces un pakalpojumi Ls 82 251.

Vispārējai atbalsta funkcijai Valsts augu aizsardzības dienesta darbības nodrošināšanai kopējais samazinājums 2011.gadā ir Ls 9241, tai skaitā atlīdzībai Ls 1281, precēm un pakalpojumiem Ls 7960.

Izvērtējot iespējamo risku, 2011.gadā plānots samazināt augu aizsardzības līdzekļu lietotāju pārbaudes, toties lai pierādītu neatbilstošu augu aizsardzības līdzekļu lietošanu, tiks palielināts ņemto kontroles paraugu skaits augiem un augu produktiem augu aizsardzības līdzekļu lietojuma kvalitātes noteikšanai.

Plānots samazināt pārbaužu skaitu augu aizsardzības līdzekļu tirdzniecības vietās.

Netiks veikta sēklu tirdzniecības vietu kontrole, tiks reaģēts vienīgi uz iesniegtām sūdzībām.

Netiks uzsākta ģenētiski modificēto organismu uzraudzība dienestam noteiktajā kompetences sfērā.

Samazinot pārbaužu skaitu, tiks samazināti izdevumi degvielai, transportlīdzekļu remontiem un uzturēšanai. Pārējie izdevumi par pakalpojumiem un precēm optimizēti līdz minimumam, lai varētu nodrošināt funkciju izpildi.

Tajā pat laikā netiek plānots, ka samazināsies dienesta sniegto pakalpojumu apjoms visās jomās, tātad uzņēmējiem un lauksaimniekiem tiks nodrošināta pakalpojumu pieejamība esošajā līmenī un apjomā, veicot plānu pārskatīšanu un pārstrukturēšanu dienesta iekšienē.

Pārceļot Agroķīmijas laboratoriju no adreses Struktoru ielā 14a, Rīgā uz Lielvārdes ielu 36/38, Rīgā, kurā ir izvietoti visi dienesta departamenti, Nacionālā fitosanitārā laboratorija un Nacionālā sēklu kontroles laboratorija un administrācija, tiks samazināti izdevumi telpu nomai, ēku un telpu uzturēšanai. Tiks pārskatīts darba vietu izvietojums reģionālajās nodaļās, optimizējot adrešu skaitu un telpu platību.

2012.gadam un turpmākiem gadiem dienests kā jaunās politikas iniciatīvas ar atbilstošu finansējumu izvirzīs:

1. saskaņā ar politikas plānošanas dokumentā „Integrētās augu aizsardzības politikas attīstības pamatnostādnes 2009. – 2015.gadam” minēto pasākumu realizēšana atbilstoši piešķirtajam finansējumam;

2. pasākumu veikšana, lai panāktu, ka Latvija ir pievilcīga augu aizsardzības līdzekļu reģistrācijas pieteicējiem Ziemeļu zonā, saskaņā ar Eiropas Parlamenta Padomes regulu par augu aizsardzības līdzekļu laišanu tirgū, un panāktu, ka Latvija tiek izraudzīta par ziņotājvalsti novērtējuma sagatavošanai par augu aizsardzības līdzekli zonas ietvaros.

3. bīstamā augu karantīnas organisma - priežu koksnes nematodes *Bursaphelenchus xylophilus*, kas izraisa skujkoku masveida bojā eju, izplatības ierobežošanas vai apkarošanas pasākumu īstenošanas programmas izstrāde.

4. līdzdalība jaunas augu veselības politikas izstrādē Eiropas Savienībā

**Kaitīgo organismu monitoringa jomā plānots:**

* Nākamajā sezonā pievērst vairāk uzmanības ne tikai kaitīgā organisma konstatēšanai, identificēšanai, ierobežošanas nepieciešamības izvērtēšanai, bet vairāk pievērsties šo organismu izplatības prognozēšanai.
* Papildināt un uzlabot kaitīgo organismu uzskaites metodiku.
* Noskaidrot bumbieru lapu blusiņas kaitīgumu un fenoloģiju bumbieru stādījumos Latvijā.
* Noskaidrot gliemežu kaitīgumu un fenoloģiju upeņu stādījumos.
* Turpināt informācijas papildināšanu par sūreņu zāģlapsenes bioloģiju un izplatību ābeļu stādījumos.
* Turpināt sabiedrības informēšanu par monitoringa rezultātiem.
* Iegūt jaunas zināšanas par galviņkāpostu, lauka pupu un pupiņu mazāk pazīstamiem kaitīgajiem organismiem.
* Veikt ilggadīgu novērojumu datu apkopošanu un analīzi.

Saskaņā ar „Integrētās augu aizsardzības politikas attīstības pamatnostādnes 2009. – 2015.gadam” minētiem pasākumiem atbilstoši piešķirtajam finansējumam dienests 2011.gadā nodrošinās pētījumu veikšanu par kultūraugu kaitīgo organismu kritiskajiem sliekšņiem, par minimālās augsnes apstrādes ietekmi uz augsnes auglības saglābšanu, kaitīgo organismu attīstību un izturību, ražu un tās kvalitāti bezmaiņas sējumos, nodrošinās pētījumu par kultūraugu šķirņu izturību pret kaitēkļiem un slimībām Latvijas agroklimatiskajos apstākļos.

**Augu karantīnas jomā plānots:**

* aktīvi piedalīties darba grupās saistībā ar Eiropas Savienības augu veselības režīma pārskatīšanu, sagatavot un sniegt priekšlikumus jaunajiem normatīvajiem aktiem;
* aktīvi iesaistīties starptautisko standartu par fitosanitārajiem pasākumiem izstrādē, sniedzot eksperta viedokli un komentārus, kā arī, darbojoties Eiropas Savienības darba grupā, apkopot ekspertu komentārus un noformulēt Eiropas Savienības komentārus iesniegšanai IPPC
* nodrošināt aizsargājamās zonas uzturēšanu, turpinot pārbaudes bakteriālās iedegas atklāšanai – 2009. un 2010.gadā atklātajos perēkļos un buferzonās, kā arī monitoringu komercdārzos, piemājas dārzos un citās bakteriālās iedegas saimniekaugu augšanas un audzēšanas vietās;
* apstiprināt rīcības plānu ārkārtas situācijai PKN konstatēšanas gadījumā;
* turpināt intensīvas pārbaudes PKN atklāšanai Latvijas teritorijā, apsekojot un pārbaudot mežaudzes, cirsmu vietas, riska zonas un no trešajām valstīm un Portugāles ievesto koksnes iepakojamo materiālu;
* pilnveidot KUVIS, nodrošinot atskaišu apkopošanu no informācijas sistēmā ievadītās informācijas par veiktajām pārbaudēm.

**Sēklu kontroles jomā plānots:**

* novērtēt sēklu kvalitatīvās īpašības 4300 paraugiem,
* noņemt 1160 sēklu paraugus sertifikācijai,
* izsniegt 830 sēklu sertifikātus,
* veikt 227 kartupeļu bumbuļu analīzes
* sēklaudzēšanas sējumu lauku apskates 6970 ha platībā.
* reģistrēt 200 licences līgumus par šķirņu pavairošanu
* organizēt AVS pārbaudes 7 sugu 27 šķirnēm
* izvērtēt šķirnes nosaukuma atbilstību 20 šķirnēm
* iekļaut Latvijas augu šķirņu katalogā 20 jaunas šķirnes
* veikt saimniecisko īpašību novērtēšanu 140 šķirnēm
* piedalīties ISTA profesionalitātes pārbaudes analīzēs (februārī *Helianthus annuus* (saulespuķes) – tīrībai, citu augu sēklām, dīgtspējai un *Lathyrus odoratus* (puķuzirņi) – dīgtspējai, jūnijā *Triticum aestivum* (kvieši) – tīrībai, citu augu sēklām, dīgtspējai, mitrumam, dzīvotspējai, sertifikāta izrakstīšanai un oktobrī *Trifolium pratense* (sarkanais āboliņš) – tīrībai, citu augu sēklas un dīgtspējai).
* piedalīties Baltijas valstu sēklu kontroles laboratoriju ekspertu sanāksmē Lietuvā.
* piedalīties Ziemeļvalstu sēklu padomes sanāksmē no 28.februāra – 2.martam Longyearleyen, Norvēģijā;
* organizēt, sagatavot un nodrošināt apmācību sēklu jomas speciālistiem no dažādām Krievijas pilsētām par sēklu kvalitatīvo īpašību noteikšanu ISTA akreditētā laboratorijā;
* nodrošināsim līdzdalību Nacionālās augu šķirņu padomes un tās ekspertu grupu darbā,

**Saskaņā ar 2009.gada 21.oktobrī pieņemto Eiropas Parlamenta un Padomes Direktīvu 2009/128/EK kura nosaka Kopienas sistēmu pesticīdu ilgtspējīgas lietošanas nodrošināšanu, plānots:**

* turpināt darbu pie sistēmas ieviešanas un normatīvo aktu sagatavošanas, nodrošinot augļu, dārzeņu un kartupeļu integrētās audzēšanas ieviešanu un kontroli;
* turpināt augu aizsardzības līdzekļu lietošanas iekārtu kontroles sistēmas izstrādi un ieviešanu, nodrošinot, ka tiek ievērotas ar vides aizsardzību saistītas prasības un mazināta šo iekārtu radītā iespējamā negatīvā ietekme uz cilvēku veselību;
* turpināt darbu pie datu bāzes „Augu aizsardzības līdzekļi kultūraugu kaitīgo organismu ierobežošanai” pilnveidošanas;
* pārskatīt un pilnveidot kaitīgo organismu monitoringa un brīdināšanas sistēmu;
* lauksaimniecības produktu integrētās audzēšanas uzraudzības un kontroles sistēmas pilnveidošana;
* apmācību materiālu pārskatīšana apmācību programmai „Apmācībām par minimālo augu aizsardzības zināšanu apjomu”;

**Sakarā ar 2009.gada 21.oktobrī pieņemto Eiropas Parlamenta un Padomes Regulu 1107/2009/EK par augu aizsardzības līdzekļu laišanu tirgū, plānots:**

* turpināt strādāt Baltijas- Ziemeļu valstu projektā, novērtējot augu aizsardzības līdzekļus Ziemeļu zonas ietvaros un sniedzot komentārus par citu valstu sagatavotajiem novērtējumiem;
* strādāt pie grozījumu sagatavošanas esošajos normatīvajos aktos, kā arī piedalīties jaunu normatīvo aktu izstrādāšanā augu aizsardzības līdzekļu reģistrācijas un uzraudzības jomā.
* turpināt uzturēt augu aizsardzības līdzekļu reģistru;
* pārstāvēt Latviju Eiropas Savienības Komisijas un Padomes darba grupās.

Lai nodrošinātu jauno funkciju ieviešanu un izpildi, 2011.gadā pēc noteikumu pieņemšanas tiks sagatavota instrukcija par pārbaužu veikšanu, kas ietvers metodiku un veidlapas, vadlīnijas konstatēto pārkāpumu izvērtēšanai un informācijas ievadīšanai VAAD informācijas sistēmā.

Ņemot vērā, ka saskaņā ar jaunajiem noteikumiem VAAD kompetence tiks papildināta ar mēslošanas līdzekļu lietošanas uzraudzību visā Latvijas teritorijā, jāveic visu VAAD reģionālo nodaļu mēslošanas līdzekļu jomas inspektoru apmācība par noteikumu prasību uzraudzību.

2011.gada galvenais uzdevums – nodrošināt sekmīgu savstarpējās atbilstības vides prasību izpildes uzraudzību.

Savstarpējās atbilstības ietvaros plānota sadarbība (informācijas apmaiņa) ar Lauku atbalsta dienestu.

Zemkopības ministrija ir izstrādājusi Ministru kabineta noteikumu projektu par ūdens un augsnes aizsardzību no lauksaimnieciskas darbības izraisītā piesārņojuma ar nitrātiem, kas stāsies spēkā 2011.gadā. Saskaņā ar noteikumu projektu VAAD kompetence mēslošanas plānu uzraudzībā tiek papildināta ar mēslošanas līdzekļu lietošanas uzraudzību un augsnes minerālā slāpekļa monitoringu. VAAD plāno turpināt augsnes minerālā slāpekļa monitoringu un attiecīgi datu bāzes papildināšanu ar jauniem datiem, kas tiks izmantoti rekomendāciju izstrādei par slāpekļa papildmēslojuma normu korekciju.

**Mēslošanas līdzekļu jomas prioritātes:**

* ieviest amonija nitrātu saturošu mēslošanas līdzekļu tirdzniecības stingru kontroli;
* sagatavoties un uzsākt mikrobioloģisku preparātu reģistrāciju;
* uzsākt mēslošanas līdzekļu, kas ražoti bioloģiskās saimniecībās, marķējuma uzraudzības procedūru un reģistrēto mēslošanas līdzekļu saraksta papildināšanu ar attiecīgajām norādēm par bioloģisko lauksaimniecību.

**Augšņu agroķīmiskās izpētes jomā g**alvenā prioritāte būs AAI nodrošināšana pieteiktajā apjomā iespēju robežās maksimāli īsā termiņā un ievērojot klientiem piemērotus laikus.

Lai īstenotu AAI pakalpojuma kvalitātes uzlabošanu, tiks veikta klientu aptauja.

Paredzēts turpināt minerālā slāpekļa monitoringu īpaši jutīgajās teritorijās. Noskaidrot iespējamās nepilnības monitoringa veikšanas metodikā, kā arī iespējas rast lētāku un efektīvāku veidu augiem pieejamā minerālā slāpekļa prognozēšanai augsnē. Sagatavotās atskaites tiks apkopotas un publicētas pieejamā veidā. Visa minerālā slāpekļa monitoringā iegūtā informāciju tiks sakārtot tabulās atbilstoši minerālā slāpekļa datubāzes prasībām un ievadīta datubāzē. Datu bāzē uzkrātā informācija vajadzīga turpmākajam darbam pie slāpekļa papildmēslojuma normu precizēšanas, kā arī lai veiktu iestrādes minerālā slāpekļa satura prognozēšanai, ņemot vērā konkrētus augsnes un meteoroloģiskos apstākļus.